Katalánski starostovia sa dožadujú práva na sebaurčenie

Nezávislosť Katalánska je stále v nedohľadne.

MADRID. Starostovia vyše 800 miest a obcí v španielskom regióne Katalánsko vyzvali v sobotu úrady v Madride, aby udelili tomuto regiónu právo na určenie si vlastnej budúcnosti. Výzva zaznela spolu s protestom separatistov, ktorý sa bude konať v priebehu dňa v Barcelone.   Touto katalánskou metropolou už dva týždne otriasajú protesty vyvolané uväznením deviatich katalánskych politikov a aktivistov na deväť až 13 rokov za pokus o dosiahnutie nezávislosti Katalánska z roku 2017, ktorý španielske súdy vyhlásili za ilegálny. Starostovia 814 z celkovo 947 miestnych magistrátov sa zišli v centrále regionálnej vlády, kde katalánskemu lídrovi Quimovi Torrovi odovzdali dokument, ktorého kľúčový odkaz - slobodu pre politických väzňov, dialóg a sebaurčenie - všetci z nich podporujú, informuje tlačová agentúra Reuters. "Vaša prítomnosť je znakom jednoty, ktorá je nevyhnutná v boji proti utláčaniu. Musíme byť schopní vytvoriť republiku slobodných mužov a žien, prekonať konfrontačnú dynamiku konštruktívnou," povedal starostom Torra. Stretnutím sa začal deň protestov, ktoré vyvrcholia pochodom cez centrum mesta. Organizátori si od nich sľubujú, že prilákajú najväčší počet ľudí od vynesenia rozsudku nad uväznenými Kataláncami. Organizátori si prajú pokojný priebeh pochodu, avšak niektoré z minulotýždňových protestov boli poznačené násilím vrátane zrážok medzi demonštrantami a políciou. Torra v rozhovore pre Reuters minulý týždeň uviedol, že vyzval Madrid na začatie rokovaní o možnosti druhého referenda o suverenite Katalánska. Hlavné španielske strany vrátane menšinovej socialistickej vlády sústavne odmietajú akékoľvek kroky, ktoré by mohli viesť k vyhláseniu nezávislosti tohto regiónu na severozápade krajiny. Madrid danú politiku potvrdil aj v uplynulých dňoch, keď sa krajina pripravuje na parlamentné voľby, ktoré sa budú konať 10. novembra. Samotní katalánski voliči sú ohľadom otázky nezávislosti rozdelení. Stúpenci pokračujúcej jednoty so Španielskom usporiadajú v nedeľu v Barcelone konkurenčné zhromaždenie. Zúčastnia sa na ňom i lídri dvoch hlavných stredopravicových strán krajiny - Ľudovej strany (PP) a Občania (Ciudadanos).


Juhokórejský prezident vyzval Trumpa a Kima na nové stretnutie

Predlžovanie patovej situácie oslabuje podľa Mun Če-in ochotu viesť dialóg.

OSLO. Juhokórejský prezident Mun Če-in vyzval v stredu amerického prezidenta Donalda Trumpa a severokórejského vodcu Kim Čong-una, aby sa znovu stretli, lebo podľa jeho slov predlžovaná patová situácia oslabuje ich ochotu viesť dialóg o Kórejskom polostrove. Mun počas návštevy nórskej metropoly Oslo povedal, že je "žiaduce, aby sa predseda Kim a prezident Trump stretli v blízkej budúcnosti". "Ak sa bude obdobie bez dialógu predlžovať, potom sa môže nadšenie pre dialóg vytratiť," uviedol Mun k prvému výročiu historického stretnutia oboch politikov v Singapure. Cieľom summitov je dosiahnuť mier na Kórejskom polostrove a zbaviť ho jadrových zbraní. Druhý summit Trumpa s Kimom vo vietnamskom Hanoji vo februári bol vo všeobecnosti vnímaný ako neúspech, pripomenula tlačová agentúra AFP. "Keďže druhý summit USA-Severná Kórea v Hanoji nepriniesol konkrétnu dohodu a potom sme nemali žiaden podnet pre konanie tretieho summitu USA-KĽDR..., pri zbežnom pohľade môžeme povedať, že sa nachádzame v istom druhu slepej uličky," vysvetlil juhokórejský líder. Avšak "aj keď nevedieme žiaden oficiálny dialóg, vymieňame si osobné listy a v týchto osobných listoch si vyjadrujeme vzájomnú dôveru, ako aj neochvejné odhodlanie viesť dialóg ďalej," uviedol Mun. Trump v utorok oznámil, že dostal od Kim Čong-una "krásny list". Mun vyhlásil, že by sa rád stretol so severokórejským vodcom ešte pred Trumpovou návštevou v Južnej Kórei, naplánovanou na koniec júna. "Ale o presnom načasovaní stretnutia musí rozhodnúť predseda Kim," doplnil juhokórejský prezident.


Na Slovensku pribudnú tri nové chránené areály

BRATISLAVA. Na Slovensku vzniknú ďalšie tri chránené územia. Ministerstvo životného prostredia (MŽP) navrhuje vyhlásiť chránené areály Jurský Chlm v okrese Komárno a Nové Zámky, Nesvadské piesky v okrese Komárno a Mostová v okrese Galanta. Návrhy na ich vyhlásenie už prešli pripomienkovým konaním, posledné slovo bude mať vláda. Všetky tri oblasti sú súčasťou vyhlásením území európskeho významu a ich vyhlásením za chránené areály Slovensko reaguje na kritiku Európskej komisie, podľa ktorej nedostatočne vyhlasuje lokality európskeho významu za osobitne chránené územia. Všetky tri navrhované chránené areály predstavujú vzácne biotopy zaradené medzi vnútrozemské slaniská a slané lúky a panónske suchomilné travinno-bylinné porasty. Chránený areál (CHA) Jurský Chlm medzi obcami Búč a Mužla bude mať výmeru 103,52 hektára. Oblasť je súčasťou európskej sústavy chránených území Natura 2000. Na území chráneného areálu bude platiť tretí stupeň ochrany. Časť navrhovaného CHA Jurský chlm je už teraz chránená ako prírodná rezervácia Jurský chlm vyhlásená v roku 1993. Po vyhlásení chráneného areálu bude pôvodný vyhlasovací predpis prírodnej rezervácie zrušený. Hlavným cieľom ochrany sú biotopy a druhy európskeho významu ako pichliač úzkolistý, kosatec pochybný, žltniak hrebenitý a kozinec bezbyľový.Navrhovaný CHA Nesvadské piesky je tvorený dvomi územiami európskeho významu - Duna pri Kalvárii s výmerou 0,7984 ha a Líščie diery s výmerou 35,4021 ha. Na časti plochy sa nachádza už existujúca prírodná rezervácia Líščie diery s výmerou 13 hektárov, tá však po vyhlásení CHA zanikne. Na území chráneného areálu bude platiť tretí stupeň ochrany. Cieľom ochrany je napríklad živočích európskeho významu tchor svetlý, ako aj rastliny ako kurička klbkatá, silenka dneperská, stavikrv piesočný.Chránený areál Mostová bude mať taktiež tretí stupeň ochrany, výmera dosiahne 23,79 hektára. Časť CHA Mostová je už taktiež chránená ako prírodná rezervácia Mostová, po vyhlásení chráneného areálu tiež zanikne. V tejto oblasti rastú vzácne rastliny európskeho významu ako loboda pobrežná, gáfrovka ročná, vrbica drobná, mäta sivá, skorocel prímorský, astrička panónska či palina slanomilná. Ako pre agentúru SITA uviedol hovorca MŽP Tomáš Ferenčák, spolu s návrhmi na vyhlásenie chránených území boli spracované a postupne sú prerokúvané a schvaľované aj programy starostlivosti o tieto územia. „Sú to súbory opatrení šité na mieru daným lokalitám," vysvetlili. Dodal, že v niektorých častiach týchto území bolo na základe odborných podkladov a ochranárskych cieľov navrhnuté zvýšenie alebo zníženie stupňa ochrany. „Prípadné zníženie sa navrhlo najmä vtedy, ak sa vyžadujú aktívne zásahy v záujme predmetu ochrany. Napríklad, ak ide o kosenie lúk. Ani v jednom prípade však nejde o zhoršenie alebo zníženiu stavu či cieľa ochrany týchto vzácnych území," zdôraznil Ferenčák. Navyše od 1.januára 2020 vstúpi do platnosti novela zákona o ochrane prírody a krajiny, ktorá sprísňuje podmienky ochrany a zvyšuje kompetencie štátnych ochranárov už od tretieho stupňa, uzavrel hovorca.


Abdeslam a Ayari nestrieľali na policajtov, tvrdí obhajoba

Belgická prokuratúra požiadala pre teroristov o maximálny trest 20 rokov väzenia.

BRUSEL. Nebol to teroristický čin, ale skôr panika a konanie zo strachu. Týmito slovami opísala obhajoba konanie Salaha Abdeslama a Sofiena Ayariho počas prestrelky s políciou v bruselskej štvrti Forest, ku ktorej došlo 15. marca 2016, týždeň pred bombovými útokmi v bruselskom metre a na letisku. Obom obvineným sa z miesta činu podarilo ujsť. Televízna stanica RTBF pripomenula, že advokát Sven Mary, ktorého si za svojho obhajcu vybral Salah Abdeslam - jediný preživší člen džihádistických kománd, ktoré útočili 13. novembra 2015 v Paríži -, po príchode na súd uviedol, že sa obhajoby nemusel ujať. Jeho klient totiž uviedol, že "Alah je jeho jediným sudcom". Mary však dodal, že najlepšie, čo možno urobiť pre "barbarov, ktorí chcú zničiť právny štát, je ukázať im silu právneho štátu". Mary sa odvolal aj na procedurálnu chybu týkajúcu sa používania úradných jazykov v Belgicku, čo malo spôsobiť neprípustnosť právneho konania. Jeho hlavným odkazom pre súd však boli slová, že incident z 15. marca 2016 nebol teroristickým činom. Podľa Maryho predmetná prestrelka s policajtmi nemohla "destabilizovať Belgicko". Pripustil síce závažnosť tohto činu, keďže štyria policajti boli pri ňom zranení, odmietol však, že išlo o terorizmus. "Cieľom teroristického činu je zničiť štruktúry krajiny. Salahovým cieľom bolo vyhnúť sa zatknutiu a to nemá nič spoločné s túžbou ničiť štruktúry štátu," uviedol právnik. Mary zdôraznil, že jeho klient bude za útoky v Paríži súdený v roku 2020 a dovtedy má nárok na prezumpciu neviny. V rámci obhajoby uviedol, že Abdeslam osobne nestrieľal na policajtov a jediným strelcom bol tretí zúčastnený muž, Mohamed Belkaid, ktorého počas incidentu zastrelil policajný ostreľovač. Túto skutočnosť podľa právnika môžu potvrdiť aj svedkovia prestrelky. S verziou o jednom strelcovi a jednej použitej zbrani vystúpili aj Ayariho obhajcovia. Nespochybnili, že ich klient mal strelné zbrane v nelegálnej držbe a dotýkal sa ich, čo potvrdili aj odtlačky prstov a stopy DNA, ale odmietli obvinenie, že Ayari strieľal na policajtov. Ayari v danej chvíli údajne nepremýšľal a v návale paniky konal pudovo. "Ak by naozaj mal zámer strieľať, prečo policajti nenašli dvoch ozbrojencov, keď rozbili vchodové dvere?" uviedla obhajoba. Ayariho obhajcovia zdôraznili, že tento mladý Tunisan bol psychicky poznačený udalosťami arabskej jari a zmanipulovaný extrémistickými názormi, počas prestrelky v Bruseli sa však nechcel stať mučeníkom a netúžil zomrieť. V opačnom prípade mohlo dôjsť k väčšiemu krviprelievaniu. Belgická federálna prokuratúra v pondelok požiadala o maximálny trest pre Abdeslama a Ayariho, a to 20 rokov väzenia. Federálna prokurátorka Kathleen Grosjeanová poukázala na to, že konanie oboch obvinených je hodnotený ako teroristická vražda.


Ruskí tajní zabili v Severnom Kaukazsku trojicu militantov

Agenti FSB na základe tipu obkľúčili dom, kde sa ukrývali podozriví a následne ich počas zásahu zabili.

MACHAČKALA. Pri razii v Severnom Kaukazsku v nedeľu zabili troch podozrivých militantov. Informovala o tom ruská Federálna bezpečnostná služba (FSB) s tým, že jej agenti na základe tipu obkľúčili dom v dagestanskom Gubdene, kde sa podozriví ukrývali. Následne vtrhli do budovy a trojicu, ktorá kládla odpor, zabili.


Pápež vyzýva veriacich, aby nehľadali  Boha v palácoch ale na okraji spoločnosti

Svätý otec počas vianočných sviatkov zdôrazňoval, že miestom Ježišovho narodenia bola skromná maštaľ.

VATIKÁN. Pápež František v piatok vyzval veriacich, aby hľadali Boha "na okraji spoločnosti, nie v palácoch". Apeloval tiež, aby sa neobávali "zmien, ktoré chceme a ktoré potrebujeme", a zasadili sa za ne. František v piatok slávil omšu pri príležitosti sviatku Zjavenia Pána, známeho aj ako sviatok Troch kráľov. Ústrednou témou sviatku je udalosť, keď traja mudrci z východu prišli do Betlehema, aby sa poklonili novonarodenému Ježišovi a priniesli mu svoje dary - zlato, kadidlo a myrhu. Podľa Biblie troch mudrcov k Ježišovi priviedlo svetlo betlehemskej hviezdy. Pápež vo svojich príhovoroch počas vianočných sviatkov zdôrazňoval, že miestom Ježišovho narodenia bola skromná maštaľ, a v tejto súvislosti kriticky poukazoval na to, že cirkev sa uzavrela do seba, so svojím bohatstvom a dosiahnutými úspechmi. Ide o posolstvo, ktoré pápež pripomína od začiatku svojho pontifikátu, keď poukazuje na tých ľudí v cirkvi, ktorí viac broja za pravidlá a kresťanskú morálku ako za dosiahnutie Božej milosti. Pápež kritizoval tých, ktorí "chcú kontrolovať všetko a všetkých" a obávajú sa všetkého, čo je nové, "čo spochybňuje naše istoty a naše pravdy, náš spôsob lipnutia na tomto svete a tomto živote."


Trump pricestoval na svoju prvú návštevu Británie ako prezident

Počas návštevy Trumpa v Británii sa očakávajú rozsiahle protesty.

LONDÝN. Prezident USA Donald Trump pricestoval vo štvrtok popoludní letecky do Británie na svoju prvú návštevu od nástupu do funkcie. Prišiel práve v období napätia v NATO, protestov a rozruchu okolo tzv. brexitu. Prezidentské lietadlo Air Force One pristálo na letisku Stansted pri Londýne, kde Trump začína štvordňovú návštevu ostrovnej krajiny, informovala tlačová agentúra AP. Šéf Bieleho domu pricestoval do Británie z Bruselu, kde bol na dvojdňovom summite NATO. Trump sa vo štvrtok zúčastní na galavečeri s britskými a americkými predstaviteľmi v paláci Blenheim, veľkolepom anglickom vidieckom sídle, ktoré je rodiskom a pôvodným domovom bývalého britského premiéra Winstona Churchilla. V piatok sa Trump stretne s premiérkou Theresou Mayovou a kráľovnou Alžbetou II. a potom strávi víkend na jednom zo svojich vlastných súkromných golfových ihrísk v Škótsku. Počas návštevy Trumpa v Británii sa očakávajú rozsiahle protesty proti nemu a jeho politike. Navyše, Mayovej vláda zažíva turbulentný týždeň, keďže sa snaží určiť správny smer procesu vystúpenia Británie z Európskej únie. Trump prichádza po spomínanom chaotickom summite NATO, zhrnula situáciu agentúra AP.


Nezvestná ponorka mala problém, voda spôsobila skrat

Voda prenikla do ventilačného systému a spôsobila skrat a tlejúci požiar.

BUENOS AIRES. Do útrob argentínskej vojenskej ponorky ARA San Juan prenikla ešte predtým, ako sa s ňou 15. novembra prerušilo spojenie, voda, ktorá zapríčinila skrat jednej z batérií. Vyplýva to z posledného rádiového kontaktu medzi kapitánom a pevninou, uvádza sa v internej správe argentínskeho námorníctva, o ktorej podľa agentúry DPA v pondelok večer informovala spravodajská televízia A24. Podľa prepisu rádiovej komunikácie prenikla 15. novembra morská voda do ventilačného systému batériového bloku č. 3 a spôsobila skrat a tlejúci požiar. Batérie na prove boli vyradené z prevádzky a ponorka sa pohybovala len pomocou batérií umiestnených v zadnej časti. O dve a pol hodiny neskôr námorné sondy zaznamenali výbuch na mieste, kde sa mala ponorka nachádzať. Hovorca argentínskeho námorníctva Enrique Balbi v pondelok povedal, že voda sa podľa kapitána dostala do ponorky cez šnorchel v čase, keď sa nabíjali batérie a bolo silné vlnobitie. Kapitán neskôr prostredníctvom satelitného telefónu oznámil, že problém bol odstránený. V oblasti vzdialenej približne 430 kilometrov východne od pobrežia Argentíny, kde bol výbuch zaznamenaný, po nezvestnej ponorke so 44 osobami na palube stále pátrajú lode a technika z viac ako desiatich krajín. Do pátracej zóny mala v pondelok doraziť nórska loď s diaľkovo ovládanou ponorkou amerického námorníctva a tlakovaným záchranným modulom. Dieselelektrická ponorka nemeckej výroby triedy TR-1700 bola v službách argentínskeho námorníctva od roku 1985. Od roku 2007 sa podrobovala generálnej revízii, ktorá bola z dôvodu rozpočtových škrtov ukončená až v roku 2014.


Slovenským študentom v Británii sa v budúcom roku zachovajú podmienky

Zostanú poplatky a finančná pomoc na rovnakej úrovni ako doteraz.

BRATISLAVA. Študentom z Európskej únie (EÚ), ktorí začnú študovať v nastávajúcom akademickom roku v Spojenom kráľovstve, zostanú poplatky a finančná pomoc na rovnakej úrovni ako doteraz. Bez ohľadu na to, kedy Spojené kráľovstvo opustí EÚ. Informovalo o tom Ministerstvo zahraničných vecí a európskych záležitostí SR. "V súčasnosti ešte nie je určené, ako sa systém zmení od akademického roku 2020/2021. Z dlhodobého hľadiska je pravdepodobné, že študenti z EÚ budú musieť platiť vyššie sadzby a poplatky, podobné tým, ako už v súčasnosti platia študenti z tretích krajín mimo EÚ," píše sa v brožúre Ministerstva zahraničných vecí. Ministerstvo pripomína, že študenti, ktorí začnú mobilitu programu Erasmus+ pred 31. októbrom 2019, ju budú môcť dokončiť v dohodnutom termíne. Pokiaľ ide o vedu, výskum a inovácie, Spojené kráľovstvo má aj po vystúpení z EÚ záujem pokračovať v súčasnom programe Horizont 2020. Chce sa zapojiť aj do budúceho programu Horizont Európa 2021 - 2027, ale už ako tretia krajina pridružená k programu, píše Ministerstvo zahraničných vecí SR. "Pre prípad neuzavretia dohody už Spojené kráľovstvo deklarovalo zámer garantovať finančné krytie projektov v rámci Horizont 2020 predložených pred dátumom odchodu," uviedlo ministerstvo zahraničných vecí. Súčasťou programu Horizont 2020 sú akcie Marie Sklodowska Curie (MSCA) s rozpočtom viac ako 6 miliárd eur. "Od spustenia programu Horizont 2020 do súčasnosti slovenské subjekty získali v rámci MSCA sumu približne 3,92 mil. eur. Podporených projektov so slovenskou účasťou je 14," píše sa v materiáli.


V EÚ sa uplatní zásada rovnakej odmeny za rovnakú prácu pre vyslaných pracovníkov

Mzdové záujmy vyslaných pracovníkov by mali byť kryté podľa miestnych dohôd.

BRUSEL. Vyjednávačom Európskeho parlamentu (EP), Európskej komisie a Bulharska, ktoré na čele Rady EÚ zastupuje záujmy členských krajín, sa po siedmom "trialógu" podarilo dosiahnuť dohodu o reforme pravidiel pre vysielaných pracovníkov v Európe. "Domnievame sa, že navrhovaná dohoda je vyvážená. Stanovuje zásadu rovnakej odmeny za rovnakú prácu na rovnakom mieste a zároveň poskytne pracovníkom aj zamestnávateľom väčšiu právnu istotu," uvádza sa v spoločnom stanovisku euroinštitúcií. Vyjednávači v noci zo stredy na štvrtok dospeli k dohode o nových pravidlách, ktoré zaručia rovnaké odmeňovanie a práva na rovnakú plácu za rovnakú prácu na rovnakom mieste. Dohodu už ocenila Strana európskych socialistov (PES), ktorá upozornila, že ak sa potvrdia podrobnosti dohody, znamená to, že pracovníci vysielaní do zahraničia už nebudú čeliť horším pracovným podmienkam a nižším platom za rovnakú prácu než ich domáci kolegovia zo štátov, kde práve pôsobia. Mzdové záujmy vyslaných pracovníkov by mali byť kryté podľa miestnych dohôd o kolektívnom vyjednávaní. Okrem toho sa nové pravidlá týkajú aj ďalších finančných príspevkov, ako sú napríklad prídavky za prácu v chladnom počasí alebo príspevky na cestovné náklady a ubytovanie nad rámec dohodnutého platu. V dohode sa spresňuje, že smernica o vysielaných pracovníkoch nebude platiť pre odvetvie dopravy, na ktoré sa vzťahujú osobitné pravidlá. Rokovania v mene Európskeho parlamentu viedli poslankyne Agnes Jongeriusová a Elisabeth Morin-Chartierová, v Európskej komisii to mala na starosti eurokomisárka pre zamestnanosť, sociálne záležitosti, zručnosti a pracovnú mobilitu Marianne Thyssenová a v mene bulharského predsedníctva v Rade EÚ sa angažovala námestníčka ministra práce a sociálnej politiky Zornica Rusinovová. Výsledky medziinštitucionálnych rokovaní budú predložené na posúdenie v jednotlivých inštitúciách. Vo štvrtok vydaný prieskum na úrovni EÚ k problematike vysielaných pracovníkov naznačil, že v roku 2016 na Slovensku pracovalo 9694 pracovníkov z iných členských krajín EÚ (najviac z Nemecka, Poľska a ČR), čo znamená 19. priečku v celoeurópskom rebríčku (podiel 0,6 percenta) a nárast o 11,5 percenta voči roku 2010. V tom istom roku 112.028 Slovákov pracovalo v iných krajinách Únie (najviac v Nemecku, Rakúsku a ČR), čo Slovensko zaradilo na siedmu priečku v EÚ (4,9 percenta) s pozoruhodným 113-percentným nárastom vysielaných pracovníkov voči roku 2010.


Rada Európy vyzvala Maďarsko k zmenám v zákone o vzdelávaní

Brusel chce zahraničné univerzity vyňať z novej legislatívy.

PARÍŽ. Zahraničné univerzity vrátane inštitúcie založenej americkým miliardárom Georgeom Sorosom by mali byť v Maďarsku vyňaté z nových reštrikcií, ktoré nedávno presadila tamojšia vláda. Vyhlásili to v piatok právni experti Rady Európy (RE), ktorých cituje agentúra DPA. Podľa právnych expertov by sa dané nariadenia nemali týkať existujúcich inštitúcií. Legislatíva schválená v apríli maďarským parlamentom ukladá, že zahraničné univerzity pôsobiace v Maďarsku musia poskytovať vzdelávanie aj v krajine svojho pôvodu, pričom nesmú používať rovnaký názov v dvoch odlišných jazykoch. Novela vysokoškolského zákona, všeobecne vnímaná ako útok na Sorosovu Stredoeurópsku univerzitu (CEU), vyvolala na jar masové protesty v Budapešti. Ciele tejto úpravy boli vo všeobecnom súlade so zaužívanou európskou praxou, prijali ju však v "nadmerne zrýchlenom procese", ktorý neumožňoval adekvátnu konzultáciu so zúčastnenými stranami, tvrdí Benátska komisia RE. Maďarský premiér Viktor Orbán, ktorý označil novelizáciu predmetného zákona za "nepatrnú", obvinil Sorosa - pochádzajúceho z Maďarska - z konšpirácie s EÚ a úmyslu priviesť do Európy milióny migrantov. CEU, ktorú Soros založil v roku 1991, sa stala stredobodom politickej debaty, pričom Orbán obvinil Sorosa zo zasahovania do vnútorných záležitostí Maďarska. Premiér zároveň prijal tvrdé opatrenia proti organizáciám spojeným so Sorosom. Európska komisia - orgán Európskej únie nesúvisiaci s Radou Európy - začala konanie voči Maďarsku krátko po tom, ako Budapešť prijala túto kontroverznú novelu.


Palestínčan chcel dobodať izraelského vojaka, zastrelili ho

Vojak vďaka zásahu armády vyviazol z incidentu len s menšími zraneniami.

JERUZALEM. Izraelské bezpečnostné jednotky zastrelili v sobotu ráno na kontrolnom stanovišti v predjordánskom meste Hebron Palestínčana, ktorý sa tam nožom pokúsil zabiť vojaka. Ten však vďaka zásahu armády vyviazol z incidentu len s menšími zraneniami, informuje agentúra DPA. K sobotňajšiemu násiliu došlo iba krátko nato, čo palestínski Arabi podnikli v piatok tri útoky na ozbrojené zložky židovského štátu a izraelských civilistov. Udalostiam z tohto víkendu predchádzala pomerná dlhá prestávka v podobných útokoch arabského obyvateľstva. Útoky nožom, streľba alebo zámerné vrazenie autom do skupiny ľudí si za posledný necelý rok vyžiadali životy už okolo štyroch desiatok izraelských Židov. Pri streľbe izraelských bezpečnostných síl prišlo za uvedené časové obdobie o život najmenej 215 Palestínčanov. Väčšina z nich boli podľa Izraela útočníci a zvyšní zahynuli pri zrážkach s izraelskými vojakmi. Izrael vidí za krviprelievaním palestínsku vzburu, avšak palestínski Arabi tvrdia, že tieto násilnosti sú aj dôsledkom ich frustrácie zo zmrazeného mierového procesu a už niekoľko desiatok rokov trvajúcej izraelskej okupácie palestínskych území.


Vo veku 55 rokov zomrel legendárny skokan na lyžiach Nykänen

BRATISLAVA. V noci na pondelok zomrel vo veku 55 rokov štvornásobný olympijský víťaz v skokoch na lyžiach Matti Nykänen. Zatiaľ nie je známa príčina úmrtia legendárneho fínskeho športovca, informovala oficiálna stránka Medzinárodnej lyžiarskej federácie (FIS). Nykänen ako jediný v histórii získal všetkých päť veľkých trofejí v skokanskom svete - zlato na olympijských hrách, zlato na majstrovstvách sveta v skokoch i v letoch, triumf na Turné štyroch mostíkov a celkový triumf vo Svetovom pohári. Lietajúci Fín, ako znela jeho prezývka, prvýkrát triumfoval na olympiáde na veľkom mostíku v roku 1984 v Sarajeve, kde pridal aj striebro na strednom, o štyri roky neskôr už zvíťazil na oboch a pridal zlato aj v tímovej súťaži. Na MS získal sedem prvenstiev a celkovo 14 medailí (6+2+6). Celkový triumf vo Svetovom pohári dosiahol v roku 1983, 1985, 1986 a 1988, na Turné 4 mostíkov v rokoch 1983 a 1988. vo Svetovom pohári dosiahol Matti Nykänen. Do roku 2013 to bol svetový rekord. Dokopy dosiahol vo Svetovom pohári 46. víťazstiev, čo bol do roku 2013 rekord. Kariéru ukončil v roku 1991. Mimo mostíkov však Nykänen mal problémy s alkoholom, čomu zodpovedali zdravotné následky. V roku 2004 ho odsúdili na 26 mesiacov vo väzení za pokus o zabitie. O dva roky neskôr na šesť mesiacov za týranie manželky, tú mal napadnúť aj v roku 2010 s nožom v ruke a odsedel si 16 mesiacov. Fín zaujal aj tým, že bol päťkrát ženatý.


Autosalón Ženeva 2017: Pozrite si prehľad najočakávanejších noviniek

Vo svetovej premiére sa v Ženeve ukáže Honda Civic Type R, Seat Ibiza, Subaru XV, Suzuki Swift či Volkswagen Arteon.

Len málo autosalónov na svete sa svojím významom približuje tomu, ktorý sa už od roku 1905 koná v Ženeve. Doteraz potvrdené svetové či európske premiéry naznačujú, že ani 87. ročník ženevského autosalónu za svojou povesťou v ničom nezaostane. Pre verejnosť bude otvorený od 9. do 19. marca, novinári sa na výstavisko Palexpo dostanú už 7. marca. V predvečer otvorenia autosalónu sa tradične uskutoční slávnostné vyhlásenie výsledkov ankety Európske auto roka. Potom už príde rad na to najdôležitejšie - predstavovanie jednotlivých noviniek. My sme sa spomedzi všetkých pokúsili spraviť výber toho najzaujímavejšieho, čo bolo do týchto dní automobilkami avizované. Znovuzrodená francúzska značka patriaca pod Renault ukáže v Ženeve športový model, ktorý by mal konkurovať modelom ako Porsche 718 Cayman či Alfa Romeo 4C. Jej názov ešte nebol oficiálne potvrdený, najčastejšie sa však hovorí o označení A120 odkazujúcom na legendárny model A110 zo 60-tych rokov. Model dostal do vienka prepĺňaný zážihový 2,5-litrový päťvalec s výkonom 294 kW. To z neho urobilo vôbec najvýkonnejší hatchback na svete. Doteraz sa týmto titulom pýšil Mercedes-AMG A 45 s výkonom 280 kW. Nové BMW radu 5 Touring sa začne predávať v júni 2017. Oproti predchodcovi má optimalizovanú aerodynamiku, v priemere o sto kilogramov nižšiu hmotnosť či o desať litrov väčší objem batožinového priestoru (teraz 570 litrov). Koncept našiel na prvý pohľad inšpiráciu v novom Citroëne C3, narozdiel od neho je však o niečo väčší. Sériová verzia štúdie C-Aircross nahradí v ponuke automobilky minivan C3 Picasso. Dočkať by sme sa jej mali ešte v priebehu tohto roka. Ferrari prezentuje tento model ako najsilnejšie a najrýchlejšie vozidlo v histórii značky. Z nuly na stovku zrýchli za 2,9 sekundy a dosiahne maximálnu rýchlosť viac ako 340 km/h. Vďačiť za to môže 6,5-litrovému dvanásťvalcu s výkonom 800 koní. Ostrý hatchback sa ukázal vlani na autosalóne v Paríži vo forme konceptu. V Ženeve už budeme mať tú česť so sériovou verziou poháňanou prepĺňaným benzínovým dvojlitrom s predpokladaným výkonom okolo 340 koní. Vyrábať sa začne v lete. Hyundai i30 novej generácie je zatiaľ dostupný len ako hatchback. Už čoskoro ho v ponuke doplní aj variant s karosériou kombi. Nová Kia Picanto vznikala v dizajnérskych centrách automobilky v kórejskom Namyangu a nemeckom Frankfurte. Oproti predchodcovi má o 15 mm dlhší rázvor, celková dĺžka však zostala nezmenená. O ostrejšej verzii superšportu Huracán zatiaľ veľa detailov známych nie je. Oproti základnému variantu má byť ľahší, aj o niečo výkonnejší. Ťažiť by mal aj z viacerých aktívnych aerodynamických doplnkov. McLaren už nejaký čas láka na nástupcu modelu 650S. Zatiaľ prezradil len toľko, že ho bude poháňať dvakrát prepĺňaný osemvalec s objemom 4,0 l. Ten zabezpečí zrýchlenie z nuly na 200 km/h za 7,8 s. Nový Mercedes triedy E sme zatiaľ spoznali vo verziách sedan, kupé, kombi a All-Terrain. Piatym členom modelového radu sa už onedlho stane kabriolet. Aj trieda G sa dočkala úpravy z dielne Maybachu. Výsledkom je terénny automobil, ktorý na prvý pohľad zaujme najmä otvorenou karosériou typu Landaulet, vďaka ktorej si pasažieri v zadnom rade môžu užívať jazdu bez strechy. Eclipse Cross sa má zaradiť medzi kľúčové modely japonskej značky. Nové SUV názvom aj klesajúcou líniou strechy odkazuje na športové kupé Eclipse vyrábané medzi rokmi 1989 až 2011. Nová Insignia oproti predchádzajúcej generácii schudla, dostala automatickú osemstupňovú prevodovku aj inteligentný pohon všetkých kolies. Na autosalón zavíta okrem základnej verzie aj ako praktickejšie kombi Sports Tourer. Jedným z najočakávanejších hyperšportov je otvorená verzia kupé Pagani Huayra. Roadster poháňa dvakrát prepĺňaný dvanásťvalec 6,0 l s výkonom 562 kW pri 6200 otáčkach a krútiacim momentom 1000 Nm dostupným už pri 2400 otáčkach. Vyrobí sa ho len sto kusov, každý už má svojho majiteľa. Land Rover zapláta "dieru" v ponuke medzi modelmi Evoque a Range Rover Sport novým SUV s karosériou v štýle kupé. Jeho hlavnými súpermi na trhu budú modely ako BMW X6 či Porsche Macan. Španieli prichádzajú s piatou generáciou modelu, ktorého hlavnými konkurentmi sú vozidlá ako Ford Fiesta, Opel Corsa či Volkswagen Polo. Novinka je prvým vozidlom koncernu postaveným na platforme MQB A0. Predávať sa začne v júni tohto roka. Subaru na autosalóne odhalí druhú generáciu tohto malého SUV. Podobne ako nová Impreza, aj XV bude využívať novú globálnu platformu automobilky. Uvidíme, nakoľko si zachová svieži dizajn rovnomennej štúdie predstavenej v Ženeve pred rokom. Podobu štvrtej generácie modelu sme spoznali už koncom minulého roka, keď sa Suzuki Swift predstavilo v špecifikácii určenej pre japonský trh. V Ženeve bude mať premiéru európsky variant tohto kompaktného hatchbacku, ktorý by sa mal predávať už len v päťdverovej verzii. Modernizovaná Toyota Yaris sa predstaví nielen v bežnej verzii, ale aj športovo ladenom variante GRMN poháňanom prepĺňaným 1,8-litrovým motorom s výkonom vyšším ako 210 koní. Ďalšou novinkou japonskej automobilky bude koncepčný elektromobil i-TRIL. Očakávaná novinka z dielne Volkswagenu sa v portfóliu automobilky zaradí nad Passat. Ide v podstate o nástupcu modelu CC, pričom dizajnom nadviaže na koncept Sport Coupe GTE predstavený na rovnakom mieste pred rokom. Podľa autocar.co.uk by mal Volkswagen v Ženeve ukázať nový malý crossover technicky vychádzajúci z Golfu a odkazujúci na štúdiu T-Roc odhalenú v roku 2014. Novinka sa predstaví zatiaľ len v koncepčnej podobe, sériová bude nasledovať v druhej polovici tohto roka. Švédska automobilka v rukách čínskeho koncernu Geely by, podľa britského magazínu AutoExpress, mala do Švajčiarska priniesť druhú generáciu stredne veľkého SUV XC60.


Hlivák požiadal prezidentku o vetovanie novely zákona o verejnom obstarávaní

Predseda Úradu pre verejné obstarávanie sa nestotožnil s pozmeňujúcimi návrhmi.

BRATISLAVA. Predseda Úradu pre verejné obstarávanie (ÚVO) Miroslav Hlivák zaslal list prezidentke SR Zuzane Čaputovej. Žiada ju, aby zvážila možnosť vetovať novelu zákona o verejnom obstarávaní. V liste uviedol právne výhrady voči pozmeňujúcim návrhom poslancov, ktoré boli schválené. Informovala o tom hovorkyňa ÚVO Janka Zvončeková. Hlivák sa nestotožnil s pozmeňujúcimi návrhmi poslancov, ktoré schválilo plénum parlamentu spolu s novelou zákona o verejnom obstarávaní. Pozmeňujúci návrh poslanca Smeru-SD Ľubomíra Vážneho hovorí o úprave zákonnej definície citlivého vybavenia, stavebných prác citlivého charakteru a služby citlivého charakteru. Podľa úradu sa javia ako rizikové možné dôsledky, keď sa nákup prvkov kritickej infraštruktúry, ktoré vykazujú znaky civilnej zákazky a ktoré sa historicky obstarávali v režime civilných zákaziek, bude spravovať režimom obranných a bezpečnostných zákaziek. Takáto právna úprava by podľa neho bola v rozpore s právom Európskej únie (EÚ). Pozmeňujúci návrh nezaradeného poslanca Petra Marčeka je pre úrad neakceptovateľný ako celok. Jeho úprava totiž podľa ÚVO zasiahne do výkonu kontrolnej činnosti nezávislého kontrolného úradu aj do uplatňovania revíznych prostriedkov zo strany aktívne legitimovaných subjektov. "Pozmeňujúci návrh má taktiež zásadné vecné nedostatky, ktoré budú v aplikačnej praxi spôsobovať komplikácie, a súčasne nereflektuje niektoré zásadné ústavnoprávne a právne aspekty a taktiež prax, s ktorou je úrad konfrontovaný pri výkone kontroly," konštatuje úrad. Podľa Marčekovho pozmeňujúceho návrhu sa má napríklad zaviesť ÚVO lehota na začatie konania v prípade konaní o preskúmanie úkonov kontrolovaného pred uzavretím zmluvy na základe podnetu. Marčekov návrh zahŕňa aj zvýšenie a zjednotenie sumy kaucie pri podávaní námietok.


Islamský štát má medzi nedávno unesenými civilistami aj 16 detí

Extrémisti využívajú obete pri vyjednávaní so sýrskou vládou.

BEJRÚT. Medzi takmer 30 civilistami, ktorých minulý mesiac uniesli na juhu Sýrie militanti z extrémistickej skupiny Islamský štát (IS), je najmenej 16 detí. V sobotu o tom informovala ľudskoprávna organizácia Human Rights Watch, podľa ktorej extrémisti využívajú obete pri vyjednávaní so sýrskou vládou a Ruskom, čo označili za "vojnový zločin".Tamojšia vláda pritlačila na skupinu v južnej provincii Suvajda a v oblastiach v okolí Damasku, zatiaľ čo miestni sformovali komisiu s cieľom vyjednať bezpečný návrat svojich príbuzných.Militanti počas útoku, ktorý sa stal 25. júla, prehľadali niekoľko dedín, vykonali samovražedné bombové útoky a uniesli viac ako 30 ľudí. Následne sťali hlavu jednému tínedžerovi, pričom jedna žena zomrela v zajatí, keď sa snažila utiecť.


ROZHOVORĽubomír Feldek: Nič v živote človeka nie je zbytočné

Ľubomír Feldek až v osemdesiatke pochopil, že nemá strácať čas ani riskovať haváriu obzeraním sa.

"Od detstva človek postupne zisťuje, čo mu je dané a čo nie, v čom sa mu darí a čo robiť nevie. A keď si vypichne v desiatich rokoch oko, ako sa to stalo mne, príde aj na to, že asi už nikdy nebude zručný. Druhá vec je, že si uvedomí aj talent," hovorí nestor slovenskej literatúry, básnik a prekladateľ ĽUBOMÍR FELDEK, ktorý oslavuje 80. narodeniny. Klasici mávali babku, ktorá im rozprávala alebo čítala rozprávky, a tam niekde sa zrodil ich vzťah k literatúre. Bolo to tak aj u vás? Aj ja som mal púchovskú babku. Vo Veľkej knihe slovenských rozprávok mám dokonca rozprávku, ktorú poznám od nej. Volá sa O troch lenivcoch a nie je zaznamenaná nikde inde. Púchovského deda som nemal - to manželstvo sa nevydarilo. Dedo bol kartár a hrozilo, že prehrá pekáreň v Púchove, tak ho radšej vyprevadili do Ameriky. Ibaže on už v Hamburgu prehral schiffkartu a ako o tom hovorí rodinný príbeh, svokor mu neposlal peniaze na ďalší lístok, ale vybral sa za ním do Hamburgu. Kúpil mu ho a počkal, kým nastúpi na loď, a tak sa ho definitívne zbavili. Bolo to v roku 1912. Babka žila sama a ja som bol jedináčik, takže mám na ňu silné spomienky. Bola hluchá a aj moja báseň O hluchej babke a vnúčikovi zlatúšikovi je o nej. Báseň Srdcový kráľ som zas napísal o dedovi, ktorého som nikdy nevidel živého, len na fotografii. Spomínate si na okamih, keď ste si po prvý raz uvedomili, že slovo  bude vaším údelom? Veľa detí na Slovensku si uvedomí svoj literárny talent iste aj preto, že slovenčina píše sama. I ja zvyknem hovoriť, že polovicu vždy napíše básnik a polovicu slovenčina. Slovenčina je nádherný literárny fundament - piesne, rozprávky dostávame do daru už v detstve a niekto zrazu zistí, že ich vie nielen čítať, vnímať a spievať, ale aj sám tvoriť. V čom je pre vás slovenčina poslaním? Slovenčinu považujú cudzinci za ľúbozvučný, ale zároveň aj veľmi ťažký jazyk. Na internete koluje text, ktorý hovorí, že každý deň zaniknú minimálne dva jazyky a že slovenčinu to čaká tiež. A ja zo strachu, aby slovenčina nezanikla, stal som sa odporcom globalizácie, aj keď je to najmodernejšia a vraj najsprávnejšia idea. Neviem si predstaviť, že by jazyk, ktorému som sa venoval celý život, mal zrazu zaniknúť. Slovenčina je malý zázrak. Keď si len uvedomíme, že po zániku Veľkomoravskej ríše mizne na pol tisícročia a potom sa odrazu začne vynárať v štrnástom storočí ako kultivovaný, hoci bez písma, len ústnym podaním udržiavaný  jazyk... Aj keď nie všetko okolo nás bolo veselé, žili sme veselo - drogy boli ešte neznáme, zato však existovali viechy, vína sme vypili vždy viac, než bolo rozumné, a tak sme sa niekedy aj pobili, ale ak to prospelo aj vzniku nejakej dobrej básne, nemalo to chybu. Trnavskú skupinu, do ktorej patríte, dodnes mnohí považujú za jeden z vrcholov našej poézie, ktorá priniesla novú poetiku a pripravila cestu Osamelým bežcom. Ako sa na toto obdobie pozeráte dnes?  Keď vznikla – a hneď aj zanikla – Trnavská skupina, písal sa už rok 1958, bolo po maďarskej revolúcii, a teda aj po chruščovovskom odmäku, vracal sa stalinizmus, konali sa celoštátne previerky. Priaznivý čas na vznik umeleckých skupín už v roku 1958 vypršal. Prívlastok „umelecká“ pri slove „skupina“ znova vystriedal prívlastok „protištátna“. Skupinové aprílové číslo Mladej tvorby sme dávali dohromady začiatkom marca 1958. V prázdnej miestnosti na Zväze spisovateľov, v ktorej práve skončili prácu murári. Bola tam len doska na kozách, na tej sme pracovali. Postojačky. Bola tam aj jedna stolička, ale tú sme nepoužívali. Tretieho marca zomrel Ivan Krasko a pred budovou Zväzu slovenských spisovateľov sa konala v ktorýsi ďalší deň tryzna. Do tej našej miestnosti vošla staršia dáma a povedala: „Som vdova po národnom umelcovi Jankovi Jesenskom, prosím si stoličku.“ Tak sme jej ju požičali. Šiesteho apríla zomrel Vítězslav Nezval, do skupinového čísla som stihol ešte napísať nekrológ, ktorý sa končil vetou: „Našli sme jeho kúzelnícky klobúk.“ Vsunul som ho, ako posledný materiál čísla, do posledných korektúr. No a potom malo číslo vyjsť, ale zastavil ho ÚV KSS.  Čo bolo potom? Vyhodili ma zo zamestnania. Aj keď som ešte študoval na Vysokej škole pedagogickej, bol som už rok zamestnaný v Mladých letách. Vždy pri tejto spomienke zdôrazňujem, že Vysoká škola pedagogická, to bol „ostrov slušnosti v neslušnej dobe“. Nechala ma doštudovať, na mojom potrestaní sa nezúčastnila. A zakázali mi publikačnú činnosť. Aby som mohol znova publikovať, musel som splniť podmienku - dva roky prevýchovy vo výrobe. Zošrotovali moju prvú knižku Hra pre tvoje modré oči. Skrátka, odohrali sa veci, ktoré sa stali základom mojej budúcej slávy a historického významu Trnavskej skupiny. Nikdy som to teda nebral ako nešťastie, vždy som hovoril a dodnes hovorím, že bol rozdiel medzi zošrotovanými knihami a zošrotovanými ľuďmi. Zošrotovali v tej dobe aj môjho otca. To bola tragédia, a nie moja zošrotovaná kniha. Ako vyzerali dva roky prevýchovy vo výrobe? Keď padlo rozhodnutie, že mám ísť do výroby, nastúpil som najprv ako pomocný robotník v tlačiarni, obsluhoval som „pres“, stroj, na ktorom sa robili stĺpcové obťahy. Musel som pracovať rýchlo - bol som spojkou medzi strojovými a ručnými sadzačmi. Boli medzi nimi aj výborní hokejisti, Fako, Olša, ktorých som chodil povzbudzovať aj ako hokejový fanúšik a v tlačiarni ma zas oni povzbudzovali - „Feldek, pres!“ - aby som stíhal. V tlačiarni ste robili pri novinách?  Áno. Obťahy z presu som nosil do korektorne – a tak som si raz cestou z mokrého obťahu prečítal aj negatívnu „predrecenziu“ na svoju knihu. Napísal ju do týždenníka Predvoj pracovník ÚV KSS „Hronský“ - prirodzene, bol to pseudonym  - a predrecenziou ju nazývam preto, lebo vyšla skôr ako recenzovaná kniha. Kniha po nej už nevyšla. Ako ste sa v Trnavskej skupine vzájomne ovplyvňovali, existovali, tvorili? Aj keď nie všetko okolo nás bolo veselé, žili sme veselo - drogy boli ešte neznáme, zato však existovali viechy, vína sme vypili vždy viac, než bolo rozumné, a tak sme sa niekedy aj pobili, ale ak to prospelo aj vzniku nejakej dobrej básne, nemalo to chybu. Narodili ste sa v rovnaký deň ako John Lennon, vaše básne sú veľmi spevné, rytmické, je v nich veľa melodiky. Ako je možné, že ste sa nestali niekomu dvorným textárom?  Bolo to dané aj Trnavskou skupinou, človek si nemohol dovoliť ísť do žánru, ktorý moji básnickí kolegovia považovali za poklesnutý. Je však pravda, že sedem rokov som chodil do hudobnej školy aj keď na klavíri hrať neviem. Ale nič nie je zbytočné, čo človek v živote robí, lebo v určitej chvíli sa naraz ukáže, že je to užitočné. Keď som prišiel v roku 1961 z Oravy späť do Bratislavy spolu so ženou, ktorú som si tam našiel. Povedal som si, že ak sa už nikde nezamestnám, aby ma nemali už odkiaľ vyhodiť a celé šesťdesiate roky som prežil na voľnej nohe vďaka hudbe, na ktorú som vôbec nemal talent. V akom zmysle? Mal som priateľa Dalibora Hegera, prvého manžela Hany Hegerovej, ktorý pôsobil kedysi aj v Žiline, odkiaľ pochádzam a kde Hana Hegerová tiež hrávala divadlo ešte ako Čelková alebo Farkašová, no celá Žilina ju volala Carmen. V Bratislave sme bývali v podnájme, na Vysokej ulici 32 a Dalibor Heger, ktorý vtedy už pôsobil na Novej scéne ako dramaturg, býval o dva domy ďalej. V tom podnájme sme mali len takú malú izbičku dvakrát tri metre, kde moja  -vtedy ešte len budúca  žena - bývala načierno. Vždy, keď sa jej matka blížila z Oravy ju skontrolovať, som ju musel sťahovať na internát Suvorák. Nuž a vďaka tomu susedovi Dalovi Hegerovi, ktorý sa práve vtedy zaslúžil o uvádzanie amerických a anglických muzikálov na slovenskú scénu, som aj ja, ako ich externý prekladateľ, mohol celé šesťdesiate roky žiť na voľnej nohe. Kiss Me Kate, My Fair Lady, Wets Side Story či Grék Zorba sa mi postarali o živobytie. Prekladali ste zvučných básnikov aj svetových dramatikov ako Shakespeare. Máte dnes k niektorému z nich najbližšie? Tá prekladateľská činnosť je bohatá z celkom prozaickej príčiny: celý život sa živím prácou. Keďže nie som jazykový fenomén, venoval som sa vždy len určitému druhu prekladu - básnikom, kde bolo hlavnou úlohou preložiť ich básnické majstrovstvo. Univerzálov podobných ako ja. Dalo by sa povedať, že kolegov. Až na to, že oni boli páni a ja ich sluha. Ján Kostra hovorieval: „Neprekladaj, nebudeš prekladaný.“ Ale môže si našinec dovoliť taký luxus? Sú iste aj Slováci, čo majú sluhov, no bežnejšie je, že Slovák slúži nejakému pánovi. Za pánov, v službách ktorých som sa osobitne dobre cítil, považujem Shakespeara, Rostanda, Apollinaira, Chajjáma, Majakovského, Jesenina, Puškina, Goetheho, Heineho, Morgensterna, Nezvala, Edwarda Leara. Henrica van Veldekeho. Aj vy máte v literatúre istým spôsobom výsadné postavenie, mohli ste veľa tvoriť, písať, venovať sa množstvu žánrov. Vnímate to ako náhodu, predurčenosť alebo ste pracant? Nemám pocit, že by som vytvoril nejaké mohutné dielo. Mohutné dielo vytvoril Hviezdoslav alebo Kukučín. U mňa prevládal skôr pocit, že keď človek niečo poriadne napíše, potom má nadlho od písania pokoj. Dostane to zo seba a potom je pauza. Pauzy som vypĺňal prekladaním a inou literárnou činnosťou. Píšem fejtóny, napísal som knihu Ťahák z dejín slovenskej literatúry. Napokon, veď som vyštudoval slovenčinu, stále som v službách slovenskej literatúry. Zdôrazňujem slovenskej, nie svetovej. Čím vás očarila? Čím som bol starší, o to väčší úžas vo mne vyvolávala Bottova báseň Smrť Jánošíkova najmä pri porovnaní s baladami, ktoré som prekladal. Vezmime si Bürgerovu baladu Lenora. Kde tam človek nájde metaforu? To aby ju hľadal lupou. Erbenove balady - úžasné, ale koľko je tam metafor? A v Bottovi sa nádherné básnické metafory valia prúdom. Veď to nemá páru nikde v Európe! A my, skromní Slováci, to ani netušíme a myslíme si, že naša literatúra nie je porovnateľná so svetovou. Netrúfame sa porovnávať? Nemajú naši básnici dostatočne atraktívne životné príbehy? Majú ich. Veď Jankovi Kráľovi hrozila šibenica! Botto nebol odsúdený na smrť, bol geológ a samotár, ktorý sedával zadumaný a v samote písal nádherné verše - aj to je pekný príbeh. Jankovi Kráľovi možno trochu slávy pridávame a Bottovi uberáme. Obaja sú veľkí. Ja zvyknem zo žartu hovoriť aj to, že s príbehom Janka Kráľa je spojený aj vynález bunji jumpingu. Keď ho spúšťali z Mikulášskej veže na povraze a zas vyťahovali – čo iné to bolo, ako bunji jumping? Áno, bunji jumping vynašli Maďari. Nepomohlo by slovenčinu najlepšie ochrániť, ak by sme aj my dostali Nobelovu cenu?  Som o tom presvedčený a aj som o tom v SME napísal, že už dávno sme mali na ňu navrhnúť Ruda Dobiáša  - a bol by ju možno už dostal. Kedysi ste spoluzakladali Verejnosť proti násiliu, angažovali ste sa, neskôr ste dokonca emigrovali do Prahy. Súčasná politika vám tlak nedvíha? Priznám sa, že mnohé veci dnes už vzhľadom na svoj vek nechápem. Z politiky ma teda zaujíma najmä minulosť, a z nej najmä päťdesiate roky. Pripomínať ich považujem za svoje poslanie. Napríklad taký príbeh Jany Horváthovej. Rozprávala mi, ako ju pol roka - dvanásťročnú– väznili a ŠtB ju chcela donútiť, aby znenávidela svojho otca. Ukazovali jej fotografie z koncentrákov a hovorili, že to chcel jej otec znova zaviesť a ona sa bránila - nie, nie, môj otec bol v SNP. Nervovo sa zrútila a možno ju to zachránilo pred tým, čomu sa vtedy nevyhol šestnásťročný chlapec Tomáš Frejka, ktorý, zneužitý Štátnou bezpečnosťou, spáchal potom samovraždu. Mňa zaujímajú tieto príbehy aj preto, lebo kto si už na ne má spomenúť, ak nie my, čo sme ich zažili?  S Miroslavom Cipárom pripravujete Veľkú knihu európskych rozprávok. Ako budú vyzerať? Vymyslel som nový druh rozprávky – rozprávku podobnú torte s čerešničkou. Rozprávku napíšem ja, ale čerešničkou bude európsky autor v mojom preklade. Jedna rozprávka je napríklad o obzeraní sa. Obzeranie je určitý fenomén. Rozprávkový, mytologický a je otázne, či je to zdravé. Len si spomeňte, že už v Biblii na obzeranie doplatila Lótova žena, obzrela sa a premenila sa na soľný stĺp. Aj Orfeus si smel z podsvetia späť na svet priviesť svoju mŕtvu ženu Eurydiku iba pod podmienkou, že sa neobzrie. Obzeranie je krásna a široká filozofická téma - ale dá sa ako čerešničkou prizdobiť aj Heineho básňou Lorelei. Veď aj ten Heineho lodník havaroval iba preto, že sa obzeral za peknou blondínkou, čo sedela na skale. A pointa mojej rozprávky o obzeraní? Prezradím ju. My Slováci sa neobzeráme, pretože u nás platí zásada: neobzeraj sa za žiadnou babou, ide ešte krajšia. Treba to chápať ako výstrahu? V osemdesiatke som konečne pochopil, že ani ja nemám strácať čas ani riskovať haváriu obzeraním. Život je to, čo žijeme v prítomnosti. Platí, že jediná vec, ktorá má skutočne zmysel, je prítomnosť. Pretože ak niekto potrebuje pomoc, môžete mu pomôcť len v tejto chvíli. Ak spadne, musíte mu pomôcť vstať. Aj mňa takto raz - zle dýchajúceho, stretol Ľubo Dobrovoda, donútil ma ísť k lekárovi - a ukázalo sa, že je to embólia, zachránil mi život. Nemôžete žiť z minulosti ani z budúcnosti. Spisovateľ navyše aj tak vždy bude trpieť pocitom, že robí niečo zbytočné a že dôležitejšie sú celkom iné veci. Vaša manželka je spisovateľka, obaja ste boli prevažne v slobodnom povolaní, vychovali ste spolu päť detí, dnes máte deväť vnúčat. Ako sa popritom dajú stihnúť termíny odovzdania rukopisov? Nebolo to s tým vychovávaním až také hrozné. Ja a moja žena veríme, že každý človek - a teda aj naše deti -  sa najlepšie vychová sám. Básnikov a spisovateľov si ľudia často predstavujú ako odľudov alebo rozorvaných čudákov. Vy, naopak, vediete rodinný život. Ale veď ja som odľud. Iba odľud všetko stíha. Aby som však prekonal svoje odľudstvo, dovoľte mi zacitovať jedno štvorveršie z Lekárničky zamilovaných: Zrátal som tých, čo boli takí milí, že všetky bezočivosti mi odpustili. Toľko ich bolo? Ďakujem Ti, Bože, na nič sa nesťažujem v tejto chvíli. Básnik, prozaik, dramatik a prekladateľ, ktorého diela patria na hodinách literatúry k čítankovým zážitkom, pochádza zo Žiliny. V Bratislave vyštudoval slovenský jazyka literatúru na Vysokej škole pedagogickej. Debutoval rozhlasovou hrou Mahujá,krásna cigánka a zošrotovanou Hrou pre tvoje modré oči v roku 1958. Pracoval ako redaktor vydavateľstva Mladé letá,neskôr ako spisovateľ na voľnej nohe a dramaturg na Novej scéne. So spisovateľkou Oľgou Feldekovou spolu vychovali päť detí a tešia sa z deviatich vnúčat. Žije a tvorí v Bratislave.S Miroslavom Cipárom práve pripravuje Veľkú knihu európskych rozprávok, v jeho preklade tiež najbližšie vyjde päť Senecových hier aj preklad Nizámího Cesty lásky.   Tento text ste mohli čítať vďaka tomu, že platíte za obsah. Vážime si to.


Zaujal škandálmi i futbalovým umením. Slovan na prestupe Afričana dobre zarobí

Stal sa najdrahším hráčom v dejinách Partizanu Belehrad. Slovan Bratislava zinkasuje za predaj Seydoubu Soumaha zhruba 1,6 milióna eur.

BRATISLAVA. Mnohí tvrdili, že po trávnikoch slovenskej ligy nebehá lepší futbalista. Jozef Vukušič, ktorý Seydoubu Soumaha trénoval v Kapskom Meste a sprostredkoval jeho angažmán na Slovensko, o ňom vyhlásil, že je pre našu ligu tým, čím Lionel Messi pre španielsku. „Na Slovensku nie je hráč, ktorý dokáže s loptou to, čo on. Má v sebe niečo, čo sa našim divákom veľmi páči,“ opísal v minulosti Soumaha bývalý tréner bratislavského klubu Dušan Galis. Guinejský futbalista Seydouba Soumah prestúpil zo Slovana Bratislava do srbského klubu Partizan Belehrad. Ani jedna zo strán presnú transferovú sumu nekonkretizovala, ide však o tretí najväčší prestup hráča zo Slovana v histórii klubu. Po Petrovi Dubovskom (3,4 mil. eur - Real Madrid) a Vladimírovi Kinderovi (2,1 mil. eur - FC Middlesbrough) je 26-ročný Soumah najdrahšie predaným hráčom. „Je to najdrahší hráč v dejinách Partizana,“ vravel pre SME srbský novinár Miloš Živkovič. Podľa našich informácií zinkasuje Slovan 1,6 milióna eur a k tomu z prípadného ďalšieho transferu získa slovenský klub ďalších dvadsať percent. Soumah je tak zrejme aj najdrahším legionárom, ktorý prestúpil zo slovenskej ligy do zahraničia. „S výškou transferovej sumy za Soumaha sme veľmi spokojní. Myslím si, že tento prestup prišiel v správnom čase a v budúcnosti sa nášmu klubu zúročí. Soumah mal za sebou vydarenú sezónu, dal celkom 25 gólov a jeho cena na trhu prudko vzrástla,“ povedal pre klubový web viceprezident Ivan Kmotrík ml. Pred piatimi rokmi prišiel Soumah do Nitry za zhruba 25-tisíc eur z Kapského mesta. V roku 2013 prestúpil do Slovana za sumu 200- až 300-tisíc. „Prezradím, že okrem Partizanu sa o jeho služby bil ešte jeden silný klub. V dohode s Partizanom sú zakotvené bonusy a taktiež to, že v prípade jeho ďalšieho predaja získame určité percentá z transferovej sumy,“ vysvetľoval Kmotrík ml. O služby najlepšieho strelca Fortuna ligy v uplynulej sezóne sa zaujímal podľa srbských médií aj druhý belehradský veľkoklub Crvena Zvezda. strelil Seydouba Soumah v uplynulej sezóne Fortuna ligy. Soumah vlani strelil dvadsať gólov a spolu s Filipom Hlohovským bol najlepším strelcom Fortuna ligy. Soumah nemá problém obísť dvoch či troch hráčov. Je rýchly, technicky vyspelý, strieľa góly. Spoluhráči mu však zvykli vyčítať, že je sebec. Útly Guinejčan (161 cm) má povesť najväčšieho flegmatika v kabíne. Keď príde neskoro na zraz, nič si z toho nerobí. Soumah sa však preslávil aj škandálmi. V minulosti inzultoval rozhodcu i hráčov Trnavy, za čo dostal polročný trest. Zdôvodňoval to tým, že ho rasisticky urážali.


PÍŠE JAROSLAV DROBNÝAleppo a Mosul sú neporovnateľné

Už začiatkom minulého roka sa dobytie Kobané vyhlasovalo za začiatok konca Daešu. Teraz sa za začiatok konca pokladá úspech irackých vojsk v Mosule.

Autor je arabista, pôsobí na Katedre klasickej a semitskej filológie Univerzity Komenského V sýrskom Aleppe a irackom Mosule v týchto dňoch prebiehajú intenzívne boje. Nevedno prečo, z akej príčiny, médiá dávajú tieto dve ofenzívy do súvislosti. Jedinou súvislosťou je tu časová zhoda. Keď v júni 2014 Daeš (tzv. Islamský štát v Iraku a Levante) za necelý týždeň obsadil Mosul, pričom dvadsaťnásobná presila irackých ozbrojných síl pred ním utiekla, nebolo to pre nejaké výnimočné bojové vlastnosti ozbrojencov Daešu. Príčinou bol celkový rozklad irackých ozbrojených síl, spôsobený politikou vtedajšej vládnej koalície. Služba v armáde bola zdrojom skoro bezprácneho príjmu a bojaschopnosť podľa toho aj vyzerala. Okrem toho, v Iraku sa v apríli 2014 konali voľby. Obvineniami z podpory terorizmu vtedajší premiér Núrí al-Málikí rozložil opozičný blok (viceprezident v exile, hromada sunnitských poslancov buď na protest rezignovala, alebo bola vo väzení). Anarchia v západných oblastiach Málikímu vyhovovala, keďže bez podpory sunnitských voličov nemali sekulárni odporcovia jeho proiránskeho režimu šancu. Že to nakoniec viedlo k úspechu Daešu, to boli nezamýšľané dôsledky. Ešte pozoruhodnejšia bola územná expanzia Daešu v Sýrii. Kým iracké jednotky v počiatkoch teroristickej ofenzívy nezasahovali oficiálne z obáv o osud civilistov, sýrske prorežimné mali z bojov medzi povstalcami a teroristami doslova divadlo. V jednom z prorežimových vtipov Asadov vojak volá do štábu: „Muníciu netreba, pošlite slnečnicové semienka.“ Sýrska opozičná Národná koalícia revolučných síl a sýrskej opozície obvinila Daeš a Asadov režim z kontaktov a spolupráce. Na prvý pohľad absurdné, ale kto ho vie. Pravdou zostáva, že tak sýrskemu, ako aj irackému režimu aktivita Daešu v prvom polroku 2014 vyhovovala. Sýrskemu režimu organizáciu Daeš zoslalo samo peklo, mediálne víťazstvo v propagandistickej vojne na Západe („žiadne povstanie, sýrsky ľud vzdoruje teroristom“) sa vyrovná trom plne vyzbrojeným divíziám iránsko-ruskej internacionálnej pomoci. Že si Daeš odhryzol príliš veľký kus, to bolo jasné už v polovici roku 2014. V Sýrii i v Iraku. Pravdepodobnosť, že sa týmto kusom zadrhne, bola taktiež už vtedy vysoká, otázny bol iba čas, kedy sa tak stane. Dnešnú ofenzívu proti teroristom v Mosule vedie vyše desaťnásobná presila irackých vojsk, kurdských pešmergov a šiitských i lojalistických sunnitských milícií s podporou širokej medzinárodnej koalície 60 krajín, ktoré sa viac (USA leteckými náletmi) alebo menej (Slovensko rečami) do boja tiež zapájajú. Očakávaný úspech je na dosah. Že si Daeš odhryzol príliš veľký kus, to bolo jasné už v polovici roku 2014. V Sýrii i v Iraku. Pravdepodobnosť, že sa týmto kusom zadrhne bola taktiež už vtedy vysoká, otázny bol iba čas, kedy sa tak stane. Keď si pozrieme správy z konca januára 2015, uvidíme oslavné ódy na kurdské milície, ktoré práve dobyli mesto Ajn al-Arab (v západných médiách známejšie ako Kobané). Vyhlasovalo sa to za začiatok konca Daešu. Teraz sa za začiatok konca pokladá úspech irackých vojsk v Mosule. Koľkokrát musí ten koniec začať, aby naozaj nastal? Bez toho, aby sme zľahčovali nebezpečnosť Daešu, už pred rokom bolo jasné, že boj na dvoch frontoch nezvládne. Bohužiaľ, koniec tejto teroristickej organizácie je stále v nedohľadne. Že skončí jeho vláda na obsadenom území, to je vysoko pravdepodobné, no neskončí jeho existencia. Vráti sa do stavu pre vyhlásením Islamského štátu, do čias parazitovania na sunnitskom povstaní proti proiránskemu režimu. Ak iracká vláda neprehodnotí svoju politiku voči sunnitským občanom, môžeme už teraz konštatovať, že namiesto Islamského štátu tam budeme mať situáciu, ktorá k vyhláseniu tohto vzdoroštátu viedla. Určité náznaky, že premiér Hajdar al-Abádí sa poučil z chýb svojho predchodcu Núrího al-Málikího, však ospravedlňujú istú mieru optimizmu. Ak iracká vláda aspoň naznačuje, že sa z vývoja poučila, sýrsky režim si žiadne poučenie pripustiť nemôže. Viedlo by to totiž k jeho pádu. Žiadna miera optimizmu však nie je ospravedlniteľná v Sýrii. Situácia v Aleppe je iná. Základným rozdielom je, že v Aleppe Daeš nepôsobí. Armáda Asadovho režimu a jej spojenci (zlé jazyky tvrdia, že naopak) tam obsadzujú vzdorujúce mesto, ktoré bráni koalícia lokálnych povstaleckých milícií rôzneho ideologického zázemia. Áno, aj bývala sýrska odnož al-Káidy Front dobytia Sýrie (predtým Front al-Nusrá). Územie kontrolované Daešom sa od oblasti bojov medzi sýrskymi povstalcami a lojalistami nachádza síce iba niekoľko kilometrov, no prakticky skoro celý rok 2016 sa Daeš bojov na aleppskom fronte neúčastnil. Až v októbri podnikol niekoľko útokov, ktoré však evidentne s povstalcami nijako nekoordinoval. Porovnávať preto udalosti v Mosule a v Aleppe je buď znakom neznalosti, alebo ideologickej zaslepenosti. Ak iracká vláda aspoň naznačuje, že sa z vývoja poučila, sýrsky režim si žiadne poučenie pripustiť nemôže. Viedlo by to totiž k jeho pádu. Sunniti v Iraku sú totiž menšinou, menšinou, ktorá sa so svojím postavením menšiny bude musieť zmieriť. Čo i len trochu zmierlivý postoj šiitskej väčšiny k tomu môže veľmi výrazne pomôcť. Asadov režim v Sýrii má však väčšina obyvateľstva v takej nenávisti, že predstava o porážke povstania a nastolení poriadkov spred roka 2011 patrí medzi tie najfantastickejšie arabské rozprávky.   Tento text ste mohli čítať vďaka tomu, že platíte za obsah. Vážime si to.


Samsung Electronics ukončil produkciu smartfónov v Číne

Krok bol súčasťou prebiehajúceho úsilia o zvýšenie efektívnosti.

SOUL. Juhokórejský výrobca elektroniky Samsung Electronics oznámil, že ukončil výrobu smartfónov vo svojom poslednom závode v Číne. Firma vo vyhlásení v piatok uviedla, že "dospela k ťažkému rozhodnutiu zastaviť prevádzku závodu Samsung Electronics Huizhou" v Číne koncom septembra. Dodala, že tento krok bol súčasťou prebiehajúceho úsilia o "zvýšenie efektívnosti našich výrobných zariadení".Čiastočným dôvodom toho, že Samsung ukončil produkciu mobilných telefónov na najväčšom trhu smartfónov na svete, podľa juhokórejských médií boli rastúce náklady na pracovnú silu v Číne. Spoločnosť Samsung Electronics dodala, že pri stiahnutí výroby z Číny dodržiava procedúry vyplývajúce z príslušných čínskych zákonov.


Chceli prekonať rýchlostný rekord. Traja ľudia sú mŕtvi a jeden ťažko zranený

RÍM. Pri náraze rýchločlna do hrádze v Benátkach prišli o život traja ľudia, informovali talianski hasiči. Štvrtá osoba na palube sa pri nehode, ktorá sa stala v utorok v noci, ťažko zranila. Čln sa pokúšal o vytvorenie rýchlostného rekordu na trase z Monte Carla do Benátok. Plavidlo podľa talianskych predstaviteľov pretekov rýchlostných člnov vyrazilo na more v pondelok ráno. Mŕtvymi sú Talian a dvaja Briti, zranený muž je tiež Talian. Rýchločln dokázal podľa talianskeho štátneho rádia dosiahnuť rýchlosť až 130 kilometrov za hodinu. Príčinu nehody vyšetrujú.


Fínsko zvažuje hraničné kontroly počas summitu Putina a Trumpa

Vláda chce zamedziť vstup tým, ktorí by mohli narušiť poriadok a bezpečnosť.

HELSINKI. Fínsko zvažuje dočasné znovuzavedenie hraničných kontrol pre návštevníkov z krajín schengenského priestoru počas štyroch dní helsinského summitu ruského prezidenta Vladimira Putina a jeho amerického náprotivka Donalda Trumpa. Informovala o tom v pondelok agentúra Reuters. "Ohľadom zvýšenia bezpečnosti sme dospeli k záveru, že opätovné zavedenie kontroly na našich vnútorných hraniciach bude oprávnené," uviedol Kimmo Elomaa, vysokopostavený činiteľ na fínskom ministerstve vnútra. Dodal, že cieľom je zamedziť vstup jednotlivcom, ktorí by mohli počas summitu narušiť všeobecný poriadok a bezpečnosť. Vláda urobí oficiálne rozhodnutie o hraničných kontrolách na piatkovej schôdzi. Putin a Trump sa stretnú v Helsinkách v pondelok 16. júla. Počas ich pobytu vo fínskom hlavnom meste sa chystá niekoľko demonštrácií. Najväčšia z nich - na podporu životného prostredia, mieru, ľudských práv a demokracie - bude v sobotu, keď sa predpokladá príchod Trumpa. Na základe Schengenskej dohody sa môžu obyvatelia 26 európskych krajín pohybovať medzi jednotlivými štátmi bez hraničnej kontroly. Fínsko naposledy zaviedlo toto opatrenie pre návštevníkov z krajín Schengenu v roku 2008, keď sa tam konalo stretnutie šéfov diplomacie krajín združených v Organizácii pre bezpečnosť a spoluprácu v Európe (OBSE). Dejiskom blížiaceho sa stretnutia Vladimira Putina a Donalda Trumpa bude Prezidentský palác v centrálnej časti Helsínk. Prezidentský palác (Presidentinlinna), rozprestierajúci sa na ploche približne 3000 štvorcových metrov, bol v septembri 1990 aj dejiskom summitu sovietskeho prezidenta Michaila Gorbačova a amerického prezidenta Georgea H. W. Busha. Podľa vyhlásenia Kremľa budú prezidenti rokovať o mnohých vysoko komplikovaných záležitostiach vrátane situácie v Sýrii. Lídri sa možno na začiatku summitu v Helsinkách stretnú najprv medzi štyrmi očami, ak sa na tom predbežne obe strany dohodnú, spresnil hovorca Kremľa Dmitrij Peskov. Aj júnové historické stretnutie Trumpa a severokórejského vodcu Kim Čong-una v hoteli Capella na singapurskom ostrove Sentosa sa konalo najprv medzi štyrmi očami len v prítomnosti tlmočníkov. Po necelej hodine umožnili vstúpiť do rokovacej miestnosti členom svojich delegácií.


Verejné prístavy na Dunaji by mohli byť viac zmodernizované, vytkli kontrolóri

Modernizáciu a rozvoj prístavov brzdia neštandardné vlastnícke vzťahy a nečerpanie eurofondov.

BRATISLAVA. Verejné prístavy na Dunaji majú výrazné rezervy pri modernizácii. Vyplýva to z kontroly Najvyššieho kontrolného úradu (NKÚ). Kontrolóri upozorňujú na neštandardné vlastnícke vzťahy a nečerpanie eurofondov, ktoré výrazne brzdia rozvoj prístavov, ako dôležitej súčasti vodnej dopravy. Kontrola spoločnosti Verejné prístavy v rokoch 2014 až 2016 sa týkala plnenia strategických zámerov rozvoja spoločnosti. Ukázalo sa, že v rozpore so stanovami sa valných zhromaždení nezúčastňovali všetci členovia predstavenstva ani dozornej rady. "Predložená dokumentácia bola nekompletná a niektoré originály dokumentov neboli k dispozícii," upozornil NKÚ. Základný problém pre rozvoj, modernizáciu a využitie finančných zdrojov je v súčasnom nastavení vlastníckych vzťahov medzi spoločnosťou Verejné prístavy a súkromnou spoločnosťou Slovenská plavba a prístavy. "Existujúce obchodno-právne vzťahy, neštandardné rozdelenie vlastníckych vzťahov a nájomné zmluvy, z ktorých mnohé sú uzatvorené až do roku 2027, predstavujú výrazné limity pre ďalší rozvoj štátnej spoločnosti. Rozdelenie vlastníckych vzťahov v súčasnej dobe neumožňuje spoločnosti Verejné prístavy plniť zákonom stanovené strategické úlohy," upozornil NKÚ. Výdavky na modernizáciu verejných prístavov situovaných na Dunaji tiež presahujú súčasné možnosti spoločnosti. "Národná autorita pre oblasť externej kontroly upozorňuje na vysoké riziko, že financie z európskej pomoci nebudú vyčerpané a ciele modernizácie prístavu sa nenaplnia," tvrdí NKÚ. NKÚ má výhrady aj k tomu, že v oblasti strategického smerovania spoločnosti neboli splnené úlohy rozvoja verejných prístavov a niektoré aktivity boli realizované so značným oneskorením. "Spoločnosť vypracovala Dlhodobú koncepciu rozvoja spoločnosti na roky 2014 až 2022, ktorá predpokladá investovanie do rozvoja a modernizácie. Koncepcia však už v čase schválenia bola maximalistická a v navrhovaných časových horizontoch nerealizovateľná. Navrhnuté zdroje financovania boli stanovené ako teoreticky možné, nie však reálne," uviedol NKÚ. Úrad tiež upozorňuje na to, že vzniká otázka efektívnosti a účinnosti použitia nielen národných, ale aj európskych zdrojov. Kontrolóri v závere minulého roka informovali, že rezort dopravy napríklad za tri dokumenty súvisiace so stratégiou rozvoja verejného prístavu v Bratislave, ako aj s analýzou vodnej dopravy, uhradil spoločnosti Deloitte viac ako pol milióna eur. "V dokumentoch sa pritom opakovane vyskytovali obsahovo identické časti, ktoré sa nepremietali do vecných rozhodnutí a opatrení dotknutých inštitúcií," dodal NKÚ.


Štátna poisťovňa chce naviazať liekové výnimky na prevenciu

Jedným z kritérií bude absolvovanie preventívnej prehliadky.

BRATISLAVA. Všeobecná zdravotná poisťovňa (VšZP) chce naviazať schvaľovanie liekov na výnimku na prevenciu. Ako na piatkovom stretnutí s novinármi uviedla generálna riaditeľka VšZP Ľubica Hlinková, jedno z kritérií na schválenie výnimky bude, že pacient absolvoval preventívnu prehliadku. „V súčasnej dobe sme rozmýšľali nad tromi diagnózami,“ uviedla. Ide o kolorektálny karcinóm, rakovinu krčka maternice a rakovinu prsníka. „Penetrácia na preventívne prehliadky je veľmi nízka. Chceme dostať do povedomia pacientov to, aby si uvedomovali, čo to je zdravie a aby si ho chránili, a teda chodili na preventívne prehliadky,“ povedala šéfka poisťovne. Zatiaľ ide o pilotný projekt. Schvaľovanie výnimiek sa týka tých liekov, ktoré nie sú v kategorizácii. Ako informovala VšZP, aktuálne je v zozname kategorizovaných liekov 4 400 liekov a zoznam sa 12-krát ročne aktualizuje. VšZP v roku 2018 schválila vyše 7 000 žiadostí o lieky na výnimku s tým, že schválila 85 percent z nich. Štátna poisťovňa dáva aktuálne najviac prostriedkov na takéto lieky spomedzi všetkých poisťovní. Je to aj dôsledkom toho, že vo VšZP je viac drahších pacientov. V minulom roku zaplatila poisťovňa za lieky 760 miliónov eur. Cez centrálne nákupy nakúpila viac ako 13 percent z nich (102 miliónov eur). Za lieky na výnimky zaplatila 35 miliónov eur, čo je zhruba 4,6 percenta z jej minuloročných výdavkov na lieky. Podľa Hlinkovej počet liekov na výnimku stúpa a trend udeľovania výnimiek bude mať aj naďalej vzostupnú tendenciu, hlavne pri cytostatikách, kde sú v popredí inovácie. Poisťovňa má k dispozícii 30-dňovú lehotu na schvaľovanie výnimky. Tá je však často podľa VšZP nedostatočná, keďže na správne rozhodnutie treba podľa Hlinkovej viac času. Ako uviedla šéfka VšZP, pravidlá liekových výnimiek si každá poisťovňa prispôsobuje sama.


Pravá cena krásy: Kvôli trblietavému make-upu pracujú indické deti v baniach

Dopyt po prírodnej kozmetike podporuje čierny trh.

Oblasť krásy a moderný make-up sa neustále vyvíjajú. Kozmetické značky sa snažia prinášať stále prepracovanejšie produkty a postupy. Niektoré súčasti produkcie však majú od pokročilosti ďaleko. Patrí sem aj dolovanie sľudového prášku, ktorý sa nazýva mica a využíva sa na vytvorenie trblietavého efektu v make-upe či farbách na automobily. V Indii sa na jeho ťažbe podieľajú aj malé deti, ktorých je v niektorých oblastiach podľa odhadov najmenej 20-tisíc. Mnohé z nich počas prác zomierajú. Oficiálne štatistiky však neexistujú, keďže pre ilegalitu baní ľudia úmrtia svojich detí nie vždy nahlásia polícii. Počas suchých mesiacov, ešte pred obdobím monzúnov, je pre chudobných ľudí vo východoindických krajinách Jharkand a Bihar ťažba minerálu mica jedným z najlepších zdrojov zárobku. V rámci niektorých ilegálnych baní však pracujú dokonca aj deti mladšie ako desať rokov. Lezú do šácht a podzemných tunelov, na miesta, kam sa dospelé telo nezmestí a hrabú holými rukami. O probléme sa verejnosť prvýkrát dozvedela už pred vyše desiatimi rokmi a v posledných dvoch rokoch priniesli médiá informácie o úmrtiach detí aj dospelých, ktorých v šachtách zasypalo. Zmeny v tejto oblasti sa však dejú iba veľmi pomaly. Faktom je, že indické zákony zakazujú prácu detí pod 14 rokov v baniach a inom rizikovom priemysle, no podľa agentúry Reuters sa extrémne chudobné rodiny spoliehajú práve na ne, pretože pomáhajú prispievať do rodinného rozpočtu. Posielajú ich preto pracovať, pričom si neuvedomujú niektoré nebezpečenstvá. Čím hlbšie sa ľudia ponárajú do šácht, tým im hrozí väčšie riziko, že v nich budú pochovaní zaživa, keďže sa pre nestabilitu môžu zrútiť. Vdychovanie mica prášku môže navyše spôsobovať rakovinu pľúc, silikózu (ochorenie pľúc), tuberkulózu alebo astmu. Mica prášok z indických baní používajú vo svojich výrobkoch také značky ako L’Oréal, Estée Lauder, Rimmel, Merck, BMW, Volkswagen či Audi. Väčšina z nich o existencii detskej práce v mica baniach vie, no napriek tomu je v Indii stále prítomná a tvorí podľa informácií Guardianu asi 25 percent celosvetovej produkcie. Keď sa reportéri nemeckého Spiegelu obrátili na zástupcov spoločností nakupujúcich mica prášok z Indie, všetci sa zhodli na rovnakom stanovisku - v súvislosti s detskou prácou pracujú na zlepšení situácie. Niektorí podporujú školy a vzdelávanie v tamojšej oblasti alebo sa snažia získavať micu od iných dodávateľov mimo tejto krajiny či nakupovať jej syntetickú alternatívu. Zvýšený celosvetový záujem o prírodnú kozmetiku však donútil miestnych, aby začali micu ťažiť aj z uzatvorených a opustených baní a pomohli tak vytvoriť lukratívny čierny trh. Spoločnosť Sudarshan, ktorá sa v Indii zameriava na výrobu farieb a pigmentov, dokonca tvrdí, že až 70 percent tamojšej mica produkcie pochádza z ilegálnej ťažby v lesoch. V roku 2017 sa ľady pohli. Indická vláda vyhlásila, že sa rozhodla legalizovať ťažbu na viacerých miestach, čo by malo pomôcť oslabiť čierny trh, pomôcť vytvoriť zdravotné a pracovné bezpečnostné štandardy a tiež bojovať s detskou prácou. Mnohí aktivisti tento krok uvítali, no zároveň upozornili, že samotný krok legalizácie nepomôže zastaviť detskú prácu, keďže problémom je najmä vysoká úroveň chudoby a nízke mzdy pre pracujúcich dospelých. Chýbajú tiež kontroly na miestach ťažby, ktoré by sledovali, či sa na nich nenachádzajú deti. Miliardové spoločnosti, ktoré s micou pracujú, sa však zaviazali detskú prácu zastaviť do roku 2022. V roku 2017 vznikla takzvaná iniciatíva The Responsible Mica Initiative, ktorá spája sukromný, verejný aj neziskový sektor a jej cieľom je dosiahnuť používanie mica iba z overených zdrojov a vytvoriť dôveryhodný dodávateľský reťazec vďaka holistickému princípu. To znamená vytvárať plány a programy na posilňovanie miestnych komunít aj spoluprácu s indickou vládou a lokálnymi autoritami.


Bombové útoky v Nigérii si vyžiadali najmenej deväť mŕtvych

Útoky spôsobili podľa polície vo väčšine prípadov tínedžerky.

MAIDUGURI. Bombové útoky na severovýchode Nigérie si vyžiadali najmenej deväť mŕtvych. Podľa polície samovražedné útoky spôsobili vo väčšine prípadov tínedžerky, ktoré mali na svojich telách pripevnené množstvo náloží. Jeden civilista zomrel pri útoku na univerzite v meste Maiduguri. Zvyšných osem ľudí skonalo počas útoku v dvoch obytných budovách v Zannari. Niekoľko ďalších mladých žien odpálilo nálože pripevnené na svojich telách, no počas týchto incidentov nikoho nezranili. Extrémistická skupina Boko Haram napojená na Islamský štát (IS) je známa únosmi dievčat, ktoré neskôr zneužívajú na samovražedné bombové útoky.


Smer chce byť politicky nekorektný aj robiť poriadky v osadách

Minúta po minúte

Aký bol snem?

Hodnotenie analytikov

Komentár Jakuba Fila

Fotogaléria

Novými podpredsedami strany sa stali Juraj Blanár a Peter Žiga.

BRATISLAVA. Po sobotňajšom sneme Smeru zostáva minister vnútra Robert Kaliňák naďalej na pozícii podpredsedu strany. Minister kultúry Marek Maďarič po sneme povedal, že nebol určený na to, aby na ňom vyvodzovali voči niekomu politickú zodpovednosť. Za klesajúcimi preferenciami nevidí len kauzu Bašternák, ale celý rad ďalších vecí, ako napríklad miernu opotrebovanosť strany. Pavol Paška a Dušan Čaplovič podľa očakávaní skončili na postoch podpredsedov, no budú členmi predsedníctva. Premiér Robert Fico povedal, že nekandidovať sa obaja rozhodli sami. Paška vyšiel medzi novinárov len pri voľbe predsedníctva. Na otázky neodpovedal a ušiel do zákulisia divadla Jonáša Záborského v Prešove, kde sa snem konal. Novými podpredsedami sa po sneme stali poslanec a žilinský župan Juraj Blanár a a minister hospodárstva Peter Žiga, ktorí nahradili Čaploviča a Pašku. Okrem nich zostali vo funkciách Maďarič, Peter Pellegrini, Peter Kažimír a Kaliňák. Na predsedu Smeru kandidoval iba Fico, ktorý post obhájil. Na koniec snemu nepočkala europoslankyňa Monika Flašíková-Beňová, ktorá kritizuje zotrvávanie Kaliňáka na poste ministra vnútra a podpredsedu strany. Svoj skorý odchod odôvodnila chorobou. „Neviem, prečo ho predseda strany nominoval,“ reagovala na Kaliňákovu opätovnú nomináciu. Kritizovala tiež, že diskusia sa konala až po voľbe nového vedenia. Pred konaním Smeru na facebooku napísala, že ak zostane podpredsedom Kaliňák, snem bude prakticky zbytočný. Druhá časť snemu, na ktorej delegáti diskutovali k voľbe, bola pre novinárov neverejná. Viacerí delegáti počas voľby tvrdili, že Kaliňákovi veria a preto ho podporia. Premiér tiež ohlásil vznik pracovného tímu na čele s Maďaričom, ktorý ma na starosti tvorbu nového programu. Maďarič za členov tejto skupiny navrhol Petra Kažmíra, Petra Pellegriniho Juraja Blanára, Róberta Madeja, Jána Podmanického a Vladimír Faiča. Fico vo svojom príhovore opäť zaútočil na médiá a ohlásil, že politická korektnosť je pre neho mŕtva. K novinárom, ktorých nedávno nazval špinavými protislovenskými prostitútkami, bude podľa vlastných slov v budúcnosti ešte tvrdší. Smer bude podľa neho v ďalšom období klásť dôraz na rómske osady, kde „treba urobiť poriadky“. Je pre to pripravený hádať sa aj s ombudsmankou Janou Dubovcovou, ktorá upozorňuje na porušovanie práv. „Poriadok v osadách“ plánuje urobiť aj Kaliňák. Ohlásil, že v problémových oblastiach navýšia počet policajtov v osadách a nebudú sa brániť ani represívnejším postupom voči ľuďom, ktorí tam žijú. Maďarič tvrdí, že to nie je reakcia na stúpajúce preferencie extrémistickej ĽSNS, ktorá sa po marcových parlamentných voľbách dostala do parlamentu. Strana predstavila aj program na ďalšie roky, kde napríklad plánuje zvýšiť minimálnu mzdu do roku 2019 na úroveň 500 eur, či zvýšiť materskú od 1. mája 2017 pre pracujúcich rodičov na materskej dovolenke. Jej výška bude podľa Smeru predstavovať prakticky úroveň predchádzajúcej čistej mzdy.


Poslanci okolo Galka a Blahovej vystupujú z klubu SaS, zakladajú vlastný

BRATISLAVA. Poslanci okolo Jany Kiššovej, Natálie Blahovej, Ľubomíra Galka a Jozefa Rajtára vystupujú z poslaneckého klubu SaS. Oznámila to doterajšia podpredsedníčka SaS Jana Kiššová na utorkovom brífingu v Národnej rade. Založiť chcú podľa jej slov vlastný klub, jeho predsedníčkou bude Blahová. Z klubu SaS odchádzajú podľa jej slov deviati poslanci. Okrem už spomínaných sú to aj Renáta Kaščáková, Miroslav Ivan, Vladimír Sloboda, Radoslav Pavelka a Jakub Nedoba. Tento krok Kiššová označila za zavŕšenie procesu, ktorý začal predseda SaS Richard Sulík zvolaním mimoriadneho kongresu. "Na viac ako 90 percent sa v programových veciach zhodujeme. To, prečo dnes nestojíme bok po boku, je kritika toho, akým spôsobom uplatňoval niektoré nástroje moci v rámci strany," ozrejmila. Galko podotkol, že po ich odchode ostáva poslanecký klub SaS najmenším poslaneckým klubom v parlamente. Zatiaľ nepovedali, či založia aj vlastnú stranu. Bližšie informácie podľa Blahovej poskytnú v najbližších dňoch. Nechcela ani špecifikovať, či rokujú s niektorou politickou stranou. Dodala, že by však radi kandidovali aj v nadchádzajúcich parlamentných voľbách a spravia pre to maximum. Kiššová potvrdila, že na kandidátke SaS nebude. V súvislosti s miestom podpredsedu parlamentu Blahová vysvetlila, že by malo patriť najsilnejšiemu opozičnému poslaneckému klubu vzhľadom na výsledky parlamentných volieb. Ak ho SaS neobsadí, predpokladá, že by mohol šéf parlamentu Andrej Danko (SNS) túto pozíciu ponúknuť napríklad klubu OĽaNO. Na otázku, čo bude s pozíciami predsedov parlamentných výborov po ich vystúpení z klubu, odpovedala Kiššová tým, že ak to bude SaS žiadať, miesta sa vzdá. Galko doplnil, že ešte v stredu (16. 10.) bude plniť svoje povinnosti ako predseda výboru na kontrolu činnosti NBÚ. V posledných dňoch odišlo zo strany SaS viac ako 20 členov. Poslankyňa a už bývala šéfka poslaneckého klubu Natália Blahová bola zo strany vylúčená na nominačnom kongrese strany. Okrem toho na kongrese schválili Sulíkov návrh kandidátky, na ktorom nefigurovali poslanci ako Galko a Rajtár.


Čiernobiela minulosť môže byť bez námahy farebná

Ak sa práca rozdelí medzi človeka a počítač, môže byť z toho viac radosti ako by ste čakali.

BERKELEY, BRATISLAVA. Zachytávajú momenty z minulosti, chýba im však čosi podstatné. Bez ohľadu na to, či ide o staré fotografie alebo filmy, na čiernobielych nosičoch chýba informácia o farbách. Kolorovať negatívy, fotografie, či dokonca filmové záznamy nie je jednoduché. Zručný človek musí byť vybavený nesmiernou trpezlivosťou, aby dokázal do grafických dát vniesť farby. Celú scénu treba rozdeliť na desiatky čiastok mozaiky, aby bolo možné každej z nich prideliť správny farebný odtieň. Ide o mravenčiu, vyčerpávajúcu prácu. Vývojári z kalifornskej univerzity v Berkeley majú šikovné riešenie. Viac ako milión farebných fotografií previedli do čiernobielej podoby, aby ich ponúkli ako vstup pre samoučiaci sa systém umelej inteligencie s názvom Interactive Deep Colorization. Ten sa po náročnom tréningu dokáže pustiť do kolorovania sám. Scénu rozdelí na drobné časti, aby každej z nich priradil farbu, o ktorej si myslí že je pre ňu vhodná. Rozoznáva pri tom nielen typickú skladbu snímok, ale zákonitosti a modely, ktorých podstatu si človek nedokáže uvedomiť, aby ju prepísal do pravidiel. Určiť však farbu oblečenia, či niektorých prvkov v domácnostiach nie je jednoduché. Akademici preto vytvorili systém, ktorý do procesu vnáša interaktivitu. Kým automat spraví najdôležitejšiu prácu, na človeku zostávajú už iba drobné korekcie. Kde si systém nie je istý odtieňom farby, tam ponúkne niekoľko najpravdepodobnejších variácií. Človek už vyberie iba tú správnu. Technológia má podľa magazínu Digital Trends poskytnúť zázemie pre nové funkcie, ktoré by sme v krátkej dobe mohli čakať v spotrebiteľských a grafických softvéroch. Nasnímate staré rodinné fotografie, automat ich prebehne a vy zo spomienok doladíte farby tak, aby bol svet na snímkach skutočne dokonalý. Úprava fotografie nezaberie podľa doterajších štúdií viac ako minútu a výborné výsledky dosiahnu aj netrénovaní laici. Minulosť tak môže byť bez námahy skutočne farebná.


Britskí akademici varujú pred brexitom bez dohody

Odchod Veľkej Británie bez dohody by mal katastrofálne dôsledky.

LONDÝN. Odchod Veľkej Británie z Európskej únie (EÚ) bez dohody by mal katastrofálne dôsledky. Varuje najnovšia analýza popredných akademikov z výskumného programu s názvom The UK in a Changing Europe (Spojené kráľovstvo v meniacej sa Európe). Akademici upozornili, že vystúpenie z EÚ bez dohody by viedlo k "hospodárskej katastrofe" a právnej neistote. Mohlo by spôsobiť, že jadrové elektrárne v Spojenom kráľovstve nebudú schopné prevádzky a britské letecké spoločnosti nebudú môcť lietať na a z kontinentu. Pripomínajú tiež, že britskí občania v EÚ a občania EÚ v Spojenom kráľovstve nebudú mať bez dohody jasný právny status. Chaotický brexit by minimálne z krátkodobého hľadiska spôsobil politický zmätok, právne "bahno" a ekonomickú katastrofu, uviedol riaditeľ programu Anand Menon. "Žiadna dohoda je výsledok, ktorému sa musí britská vláda vyhnúť," vyhlásil. A hoci sa rétorika premiérky Theresy Mayovej smerom k podnikateľom od nedávnych volieb zmiernila, niektorí členovia jej kabinetu naďalej trvajú na tom, že odchod z EÚ bez dohody (čo firmy považujú za katastrofický výsledok) je niečo, s čím by mohlo Spojené kráľovstvo žiť. Napríklad minister obchodu Liam Fox povedal, že Veľká Británia by mohla "prežiť" aj bez dohody a poukázal na obchodné príležitosti mimo EÚ. Opätovne zdôraznil, že súčasťou vystúpenia Británie z EÚ bude aj jej odchod z jednotného trhu a colnej únie. Ale prípadné zlyhanie rokovaní o odchode Veľkej Británie bez dohody bude mať vážne politické a ekonomické dôsledky aj pre Severné Írsko, uvádza sa v správe UK in a Changing Europe. Výskumná skupina identifikovala dva scenáre, ktoré by mohli viesť k chaotickému brexitu. Jedným sú hádky a kolaps rozhovorov, pričom Spojené kráľovstvo prestane platiť svoje príspevky EÚ a okamžite ukončí nadvládu práva EÚ v Británii, a druhým je žiadna dohoda aj po vypršaní dvojročného termínu na rokovania a bez záruky predĺženia vyjednávaní. Opozičná Labouristická strana rýchlo zareagovala na výsledky štúdie. "Premiérka musí prestať hovoriť o odchode bez dohody a zaviazať sa, že sa vyhne situácii, v ktorej by sa ekonomika ocitla na pokraji útesu (katastrofy)," povedal Keir Starmer, tieňový minister pre brexit. Program UK in a Changing Europe pôsobí na King"s College London a je financovaný z vládnych fondov pre hospodársky a sociálny výskum.


USA schválili Ukrajine predaj striel spomínaných v telefonáte so Zelenským

Strely majú pomôcť Ukrajine vybudovať dlhodobú obrannú kapacitu.

WASHINGTON. Ministerstvo zahraničných vecí Spojených štátov odsúhlasilo predaj protitankových striel Ukrajine, čo je záležitosť, o ktorej sa americký prezident Donald Trump rozprával v telefonáte s ukrajinským náprotivkom Volodymyrom Zelenským. Tlačová agentúra AFP to uviedla vo štvrtok s odvolaním sa na vládne zdroje. Ide o telefonát, v ktorom Trump údajne žiadal, aby Ukrajina "vytiahla špinu" na jeho pravdepodobného súpera v prezidentských voľbách v roku 2020, politika Demokratickej strany Joea Bidena. Sťažnosť týkajúca sa tohto rozhovoru bola spúšťačom vyšetrovania Trumpa na pôde Kongresu, ktoré môže viesť k ústavnej žalobe proti nemu (tzv. impeachmentu). Kongres, ktorý musí obchod schváliť, bol už informovaný o možnom predaji 150 kusov protitankového raketového kompletu Javelin a desiatich odpaľovacích zariadení v celkovej hodnote 39,2 milióna dolárov (35,7 milióna eur), uviedla vo svojom vyhlásení americká Agentúra pre obrannú bezpečnosť a spoluprácu (DSCA). "Tento navrhovaný obchod prispeje k podpore zahraničnej politiky a národnej bezpečnosti Ukrajiny," vyhlásila DSCA. Systém Javelin podľa agentúry "pomôže Ukrajine posilniť jej dlhodobé obranné spôsobilosti, ako aj schopnosť brániť svoju zvrchovanosť a územnú celistvosť" s tým, že Kyjev "nebude mať problém integrovať tento systém do svojich ozbrojených síl". Kyjev a Washington sa domnievajú, že spomínané protitankové strely pomôžu Ukrajine vybudovať dlhodobú obrannú kapacitu. Spojené štáty tvrdia, že strely typu Javelin nemôžu byť efektívne využité na zabratie územia, Rusko však už v minulosti uviedlo, že ich dodanie len ďalej destabilizuje situáciu nabádaním k použitiu sily.


PÍŠU JARMILA LAJČÁKOVÁ A ZUZANA BALÁŽOVÁVzdelávanie Rómov je nastavené tak, aby neuspeli

Autorky pôsobia v Centre pre výskum etnicity a kultúry (CVEK) a v Rómskom advokačnom a výskumnom stredisku Pracovať by sa malo oplatiť viac. Avizuje to ministerstvo práce, ktoré pripravilo opatrenia na to, aby „podnietili“ u dlhodobo nezamestnaných záujem o legálnu prácu. Úrady práce majú totiž problém obsadiť 40 000 voľných pracovných miest. Zmeny spočívajúce vo výhodnejšom súbehu minimálnej mzdy s dávkami v hmotnej núdzi by mali zvýšiť čistý príjem chudobných rodín aspoň 12 mesiacov po nástupe do práce. Spolu so zmenami uľahčujúcimi oddlžovanie sa podľa štátneho tajomníka Ondruša vraj odstránia hlavné dôvody dlhodobej nezamestnanosti Rómov. Lenže neodstránia. Spoľahlivé dáta opakovane potvrdili, že najzásadnejším dôvodom nezamestnanosti Rómov nie je ani zadlženosť, ani strata dávok v hmotnej núdzi po nástupe do práce a dokonca ani lenivosť, ako politici radi tvrdia. Je ním nedostatok kvalifikácie a diskriminácia. Podľa reprezentatívnych dát Rozvojového programu OSN z roku 2012 z Rómov, ktorí sú už mimo školského systému, malo ukončené stredné vzdelanie len 17 percent. Väčšina (59,7 percenta) má ukončené len základné školské vzdelanie. Ani základnú školu neukončilo 18,4 percenta Rómov. Ľudia bez vzdelania neobsadia voľné pozície technikov, strojárov, konštruktérov či operátorov výroby. Namiesto toho, aby sme chudobným rómskym deťom umožnili získať kvalitné vzdelanie, ktoré je skutočným prostriedkom, ako sa dostať z osady či geta, vymýšľame drahé spôsoby, ako ich tam udržať. To, že špeciálne školy zatvárajú dvere na bežnú strednú školu, je všeobecne známe. Veľmi rozdielne to nie je ani v bežných segregovaných školách. Keď totiž nastúpite do nultého ročníka (ak ste rómske dieťa, tak takmer automaticky) a čo i len raz opakujete ročník, vaša šanca doštudovať povinnú školskú dochádzku na základnej škole je takmer minimálna. Ste tiež bez šance študovať na bežnej zmiešanej strednej škole končiacej sa maturitou alebo výučným listom. Môžete však pokračovať na strednej segregovanej škole pre Rómov – tzv. elokovaných pracoviskách stredných odborných škôl umiestnených v rôznych pofidérnych priestoroch bývalých JRD alebo domoch v blízkosti osád. Tento rozširujúci sa príklad „dobrej praxe“ ponúka väčšinou nepoužiteľné dvojročné učebné odbory. Vznikol v ostatných rokoch najmä v reakcii na klesajúci demografický trend. Stredné školy založili svoje pracoviská pri osadách so stabilným prílevom „duší“, ktoré zabezpečili financovanie, a súčasne ich od nerómskych študentov pohodlne oddelili. Rýchlo začali takéto „vzdelávanie“ ponúkať síce nepopulárnej, ale početnej menšine pri osadách aj súkromné školy. Dnes už máme okolo 50 pobočiek učňoviek, ktoré sa tvária ako najväčší pomocníci Rómom, ktorí „by do školy aj tak necestovali“. „Veď, čo by z nich bolo, keby sme tu neboli?“ a „Aspoň niekam chodia do školy“, argumentujú. Pritom si účtujú nemalé prostriedky na „každú hlavu“. Štát by síce mohol dotovať autobus pre chudobných študentov, ktorí na cestovné nemajú a takto by ich podporoval v prechode na štúdium mimo bydliska, ale radšej zaplatí viac ako 3000 eur ročne mzdový normatív na dvojročné odbory ako praktická žena (!), pomocník v kuchyni alebo pomocník pri výrobe úžitkového skla. To je, mimochodom, viac ako dvojnásobok normatívu pre gymnázia, obchodné akadémie alebo priemyslovky. Mladí ľudia z osád pritom často „veria“, že táto škola je pre nich. Sľubujú im sociálne štipendiá, ktoré síce dostanú aj inde, ale to možno študenti nevedia. A sľubujú aj to, že v škole sa vlastne nemusia učiť a ostanú všetci spolu. A oni sú dočasne spokojní. Školy ich tak „ochránia“ a udržia pred tým, aby vôbec opustili brány svojej dediny, osady, komunity. A nemusia sa snažiť preraziť ani v „nerómskom“ svete, kde na nich neraz pozerajú ako na druhotriednych občanov. To, že tým absolútne ubijeme aj talent detí z osád, ktoré končia s dobrými študijnými výsledkami, málokoho zaujíma. V ére, keď počúvame o vedomostnej ekonomike, radšej ročne trénujeme takmer 500 rómskych dievčat v hygienických návykoch, v správnom zostavovaní nákupného zoznamu a stolovaní za „praktické ženy v domácnosti“ – ako uvádza tento rodovo aj rasovo stereotypný učebný program. S veľkým úspechom. Podľa úradu práce len okolo 20 percent absolventiek je po skončení odboru nezamestnaných. To, že zvyšných 80 percent sú poberateľky rodičovského príspevku, nikto veľmi nespomína. Akékoľvek naše napadnutie tohto systému pobúri úradníčky na ministerstve školstva spolu s lobby, ktorá sa týmto systémom živí. Vypočujeme si, ako deti nemajú hygienické návyky, nevedia držať ceruzku, sú zaostalé, nehovoria po slovensky, rodičia ich nepodporujú v štúdiu…, a preto nemajú právo na kvalitné vzdelanie v zmiešanej základnej a následne strednej škole. Dvojici konkrétnych úradníčok, ktorá už viac ako desať rokov takto „rieši“ vzdelávanie rómskych detí na ministerstve školstva, sa obdivuhodne darí udržať si stoličku bez ohľadu na vedenie. Nezavážia dôkazy, že rómske deti, ktoré na Slovensku zaradili do špeciálnych škôl, dokážu napríklad v Anglicku úspešne integrovať v bežných školách. Väčšinu doterajších ministrov a štátnych tajomníkov presvedčili, že na vine sú deti, nie systém – napokon aj samy si zrejme myslia to isté. Tí, ktorí by najradšej rómske deti čím skôr po narodení poslali do internátnych škôl, ich neváhajú zakonzervovať na stredných školách pri osade. Namiesto zasadenia sa o zmysluplné zmeny, ministerské „trvalky“ vypisujú trápne výhovorky Európskej komisii a počas vecnej kritiky štátnej inšpektorky, ktorá poukáže na segregáciu, radšej odídu z miestnosti. Ako dokážu deti, ktoré sa narodia v osadách, zvrátiť tento osud? Čo môžu vlastne rodičia urobiť preto, aby ich deti zobrali do miestnej zmiešanej škôlky a následne školy, ktorá ponúka kvalitnejšie vzdelanie? Ak spoznáte realitu, zistíte, že v skutočnosti takmer nič. Videli sme, že aj keď sa matky snažia, chudobné rómske deti takmer nikdy nie sú „dostatočne“ čisté, šikovné alebo „normálne“, aby ich zaradili do zmiešanej triedy. Ony samy nedokážu zmeniť svoj osud. Ten drží pevne v rukách niekto iný. A ten niekto jednoducho nechce, aby sa menšina podieľala na bohatstve spoločnosti tým, že jej umožní získať kvalitné vzdelanie. A nepomôže ani súbeh dávky a mzdy, ani každoročné oddlžovanie a ani ďalšie trestanie sprísňovaním podmienok na výplatu dávok v hmotnej núdzi. Tento text ste mohli čítať vďaka tomu, že platíte za obsah. Vážime si to.


Rakúšanov pobúril zelený poslanec. Odfotil sa s bravčovou hlavou

Hlava prasaťa je v Rakúsku na Nový rok symbolom šťastia.

VIEDEŇ, BRATISLAVA. Pre Rakúšanov je to tradícia, ktorej ale v moderných časoch najmä mladší ľudia príliš nerozumejú. Hlava mŕtveho prasaťa je najmä na Nový rok symbolom šťastia. Keď sa poslanec za rakúskych Zelených Peter Pilz odfotil z uťatou prasacou hlavou a fanúšikom zaželal šťastný Nový rok, u mnohých to vyvolalo pobúrenie. „2017 bude určite skvelý!“ píše čoskoro 63-ročný politik. „Je to nechutné, Pilz oslavuje smrť citlivého zvieraťa,“ napísal mu jeden fanúšik na Facebooku. Ďalší to zase označil za "hanbu". Pilz je však známy svojím humorom a z neprajníkov si dokázal urobiť žarty. Na ďalšej novoročnej fotografii sa už odfotil s paprikou v jednej a kelom v druhej ruke. „Ďakujem vám za priateľské novoročné priania!“ odkázal fanúšikom tentoraz. Pilz v preklade znamená hríb alebo huba a poslanec má preto na Facebooku namiesto profilovej fotky len obrázok muchotrávky. Vyštudovaný politológ a ekonóm je v politike už od roku 1986. Krátko bol aj hovorcom zelených. Angažuje sa najmä v boji proti korupcii ale aj za práva whistleblowerov ako je Edward Snowden. V roku 2005 vyzval rakúske úrady, aby zbavili občianstva vtedajšieho guvernéra americkej Kalifornie Arnolda Schwarzenegera preto, že odmietol zastaviť popravu usvedčeného vraha.


Šéf SND odvolal z funkcie riaditeľa činohry Michala Vajdičku

Vajdička končí

Rozhovor s Vajdičkom

Činohra ho chce späť

Strieda ho Kováč

Rozhovor s Kováčom

Video

BRATISLAVA. Michal Vajdička už nie je riaditeľom Činohry Slovenského národného divadla. K utorku 3. septembra ho z funkcie odvolal generálny riaditeľ Vladimír Antala. Vyčíta mu manažérske zlyhania a rušenie predstavení. "Vedenie SND nikdy nespochybnilo umeleckú odbornosť a profesionálnu stránku režiséra Michala Vajdičku. Generálny riaditeľ sa od začiatku snažil o konštruktívny dialóg a spoluprácu s Michalom Vajdičkom, ktorá však zlyhávala na dodržiavaní základných manažérskych povinností a rešpektovaní riadiacej práce zo strany riaditeľa činohry," napísalo v stanovisku k odvolaniu Vajdičku Slovenské národné divadlo. Vajdičku do funkcie menoval ešte predchádzajúci šéf divadla Marián Chudovský. Po jeho výmene v lete minulého roka kritizoval Vajdička niektoré kroky nového vedenia divadla aj ministerky kultúry Ľubice Laššákovej. Vajdičkovi prekážalo, ako ministerka vymenovala do funkcie generálneho riaditeľa Vladimíra Antalu bez výberového konania, hoci konkurz pôvodne sľubovala. Michal Vajdička si myslí, že jeho odvolanie je odvolaním nepohodlného človeka. Dôvody mu osobne prezentované neboli, dozvedel sa to dnes ráno. "Stále si myslím, že Vladimír Antala je len dosadená figúrka ministerstva kultúry, je to pravá ruka ministerky Laššákovej. To, že kritizujem ministerku kultúry od jej vymenovania a rovnako aj Vladimíra Antalu od jeho vymenovania, to je podľa mňa pravý dôvod môjho odvolania," hovorí Vajdička. Činohra podľa neho nemá žiadny problém, ktorý by bolo treba riešiť odvolaním riaditeľa. "Činohra robí rekordy, čo sa týka návštevnosti, predaja abonentiek, má výborné tržby, ohlasy v zahraničí," reaguje Vajdička na výčitky. Michal Vajdička sa do konfliktu s vedením SND dostal aj pri príprave festivalu európskeho divadla Eurokontext.sk, ktorého témou boli limity. Vajdička chcel dať na plagáty festivalu fotografie z európskych protestov vrátane snímok z protestov Za slušné Slovensko. Vladimír Antala to neschválil a plagáty ostali prázdne. Vajdička to vtedy označil ako vážny zásah do umeleckej tvorby. Michal Vajdička a herci Činohry SND sa pravidelne zúčastňovali aj rečnili na protestoch Za slušné Slovensko a protestoch iniciatívy Stojíme pri kultúre, ktorá žiadala odchod ministerky Laššákovej. Meno nového riaditeľa Činohry SND plánuje divadlo oznámiť v stredu 4. septembra.


Bratislavský železničný uzol: štúdiu uskutočniteľnosti ukážu do polovice roka

Štúdia má zodpovedať otázky rozvoja dopravnej infraštruktúry v hlavnom meste do roku 2020.

BRATISLAVA. Štúdia uskutočniteľnosti uzla Bratislava, ktorá má zásadným spôsobom ovplyvniť vývoj železničnej dopravy v hlavnom meste, má byť hotová a dodaná v prvom polroku tohto roka. Informovala o tom hovorkyňa Železníc Slovenskej republiky Martina Pavliková. Momentálne stále prebieha realizácia tejto štúdie, hoci sa s jej vypracovaním najprv počítalo v auguste 2017 a neskôr koncom roka 2017. Štúdia má pritom priniesť komplexnú analýzu súčasného stavu a riešiť bude aj dopravnú perspektívu, rozvoj, modernizáciu a vzájomné dopravné prepojenia desiatich železničných úsekov v Bratislave a okolí, 12 železničných staníc v rámci Bratislavy a 12 medzistaničných úsekov. "Štúdia má zodpovedať otázky rozvoja dopravnej infraštruktúry do roku 2020 - zlepšením služieb železničnej dopravy, zvýšením priepustnosti a spoľahlivosti, zlepšením prevádzky, interoperability a bezpečnosti železničnej infraštruktúry, skrátením cestovného času, znížením hluku a ďalších environmentálnych dopadov v rámci uzla Bratislava," vysvetlila Pavliková. V budúcnosti by sa mal uzol stať aj základom pre prímestskú dopravu v rámci integrovaného dopravného systému v Bratislave a nosného systému hromadnej dopravy. Pri príprave štúdie budú zohľadnené už jestvujúce štúdie, projekty a stavby, vrátane projektu terminálov integrovanej osobnej prepravy v Bratislave či záchytných parkovísk. Projekt modernizácie železničného uzla Bratislava by mal podľa Železníc Slovenskej republiky riešiť zvýšenie traťovej rýchlosti na vybraných úsekoch, zdvojkoľajnenie vybraných tratí, budovanie nových perónov či elektrifikáciu potrebných úsekov. Taktiež budovanie nových železničných zastávok ako Bratislava Lamačská brána, Patrónka, Trnávka, Ružinov, zastávka Mladá Garda, Devínska Nová Ves a Vrakuňa. Riešiť má aj vybrané železničné stanice ako prestupné uzly na MHD či rušenie úrovňových križovaní železničnej trate s pozemnými komunikáciami a ich následné nahrádzanie mimoúrovňovými. Projekt sa má zaoberať aj výstavbou novej železničnej stanice Bratislava - Letisko M. R. Štefánika a jej napojenie na sieť Železníc Slovenskej republiky s funkciou medzinárodnej zastávky. "V rámci štúdie sa bude riešiť aj železničná stanica Bratislava Filiálka ako centrálna stanica mesta pre prímestskú dopravu s kratšími nástupišťami umiestnenými v menšej hĺbke pod povrchom a tým aj bližšie k nadväzujúcim zastávkam MHD na Trnavskom mýte," podotkla Pavliková. Hlavné mesto v tohtoročnom rozpočte vyčlenilo financie na výstavbu záchytného parkoviska cintorín Vrakuňa. Tento rok sa pripravuje vybudovanie záchytných parkovísk aj v okolí Bratislavy. Podľa ministra dopravy Árpáda Érseka (Most-Híd) to bude v Pezinku, Nových Košariskách a Ivanke pri Dunaji.


Ford presúva výrobu elektrických SUV do Mexika

Automobilka chce, aby jeho samoriadené autá boli na trhu v roku 2021.

DETROIT. Americká automobilka Ford Motor Co. oznámila, že produkciu elektrických vozidiel SUV presúva z USA do Mexika, čo jej umožní vyrábať viac samoriadených automobilov v Michigane. V januári Ford informoval, že prijme 700 zamestnancov a investuje 700 miliónov dolárov do výroby elektrických a samoriadených vozidiel vo svojom závode neďaleko Detroitu.K automobilom, o výrobe ktorých Ford informoval v januári, patrí aj úplne elektrické vozidlo SUV. S jeho predajom sa ráta od roku 2020. Teraz však automobilka uviedla, že SUV plánuje vyrábať vo svojom závode v Mexiku. Ford však uviedol, že v závode pri Detroite bude vyrábať ešte jedno samoriadené vozidlo a investície v tomto závode zvýši na 900 miliónov dolárov a počet pracovníkov zväčší o 850. Ford chce, aby jeho samoriadené autá boli na trhu v roku 2021.


Most-Híd pripravuje kompromis na zrušenie Mečiarových amnestií

Ministerka spravodlivosti si myslí, že je to parlamentná záležitosť.

BRATISLAVA. Poslanec Národnej rady SR Peter Kresák (Most-Híd) pripravuje kompromisný návrh, ktorý by mohol zabezpečiť zrušenie tzv. Mečiarových amnestií v parlamente. Informovala o tom v stredu ministerka spravodlivosti a podpredsedníčka Mosta-Híd Lucia Žitňanská. "Most-Híd má v tom jasno. Podporujeme zrušenie Mečiarových amnestií. Keď treba, tak ako kompromis ponúkame následnú možnosť podania už toho ústavného zákona na Ústavný súd. Ja si myslím, že je to rozumné kompromisné riešenie. To je pozícia Mosta-Híd," uviedla Žitňanská. Toto riešenie by teda predpokladalo najskôr zrušenie Mečiarových amnestií a následné posúdenie na Ústavnom súde. Na rokovaní vlády sa v stredu podľa nej o tejto otázke nehovorilo. "Je to parlamentná záležitosť," vysvetlila. "Béla Bugár jasne povedal, že sa zasadí o to, aby presvedčil poslancov, aby hlasov na zrušenie amnestií bolo dosť. Ja som presvedčená, že to aj urobí," doplnila Žitňanská. Most-Híd má v tom jasno. Podporujeme zrušenie Mečiarových amnestií. Otázkou zrušenia Mečiarových amnestií sa zaoberala v stredu koaličná rada. Lídri po jej skončení o výsledkoch neinformovali. Dohoda zatiaľ podľa informácií TASR nie je. Partneri sa majú zísť k tejto téme opäť už v širšom zložení a mali by doriešiť spôsob, ako sa vyrovnať so zrušením Mečiarových amnestií. Predseda Mosta-Híd Béla Bugár v utorkovej diskusii s Mečiarom povedal, že bude presviedčať koaličných partnerov, aby tento krok podporili. Spoločenská objednávka podľa jeho slov na to silnie. Smer dlhodobo tvrdil, že Mečiarove amnestie sú amorálne, ale právne nezrušiteľné. SNS tiež o ich zrušiteľnosti pochybuje. Podpredseda Smeru a minister kultúry Marek Maďarič sa nedávno vyjadril, že ak by bol poslancom, hlasoval by za zrušenie. Následne premiér Robert Fico (Smer) vo videu na Facebooku hovoril o možnosti dať právomoc Ústavnému súdu rozhodnúť, či sú amnestie zrušiteľné alebo nie. Koalícia tak má podľa informácií TASR na stole dva návrhy. Ten, ktorý prezentoval Fico a návrh pripravovaný Kresákom. Ficov návrh spočíva v novele ústavy, ktorá by umožnila Ústavnému súdu vyjadriť sa k zrušeniu amnestií skôr, ako o tom budú hlasovať poslanci. Dohoda na riešení zatiaľ nie je, partneri budú ďalej rokovať. "Dnes to vyzerá tak, že diskusia pokročila výrazne ďalej, že sa to riešenie intenzívne hľadá. A výborne, tak poďme ďalej," uviedol podpredseda Smeru Robert Kaliňák. Hľadá sa podľa neho riešenie, ktoré bude v súlade s Ústavou. "Tá nám v zásade v tejto chvíli takú možnosť nedáva, lebo potom je možné zrušiť ľubovoľné rozhodnutie Najvyššieho súdu parlamentom, a keďže je tu záujem, aby sme sa s tým vysporiadali, tak sa hľadá riešenie, ktoré bude právne čisté a je diskusia o tom v tejto chvíli," ozrejmil Kaliňák. Návrh na zrušenie amnestií by mal byť na marcovej schôdzi parlamentu. Amnestie udelené v roku 1998 vtedajším premiérom Vladimírom Mečiarom sa týkajú prípadu zavlečenia prezidentovho syna Michala Kováča ml. do cudziny, ako aj zmareného referenda. Zo skutku zavlečenia bolo podozrievané vtedajšie vedenie SIS. S prípadom súvisí aj vražda Róberta Remiáša.


Nezamestnanosť v Česku klesla bližšie k hranici dvoch percent

Počet ľudí v Česku s dvoma prácami prevýšil počet nezamestnaných.

PRAHA. Nezamestnanosť v Česku klesla v 3. štvrťroku bližšie k hranici 2 %. Uviedol to v pondelok Český štatistický úrad (ČSÚ). Miera nezamestnanosti dosiahla v Česku v 3. štvrťroku 2,2 % oproti 2,4-percentnej úrovni pred rokom. Medzikvartálne sa však počet nezamestnaných zvýšil o 8500 na 113.400. Ešte viac než nezamestnaných je však v Českej republike ľudí s dvomi či viac zamestnaniami, zverejnil údaje ČSÚ server novinky.cz. "Nepochybne zaujímavé je, že počet osôb s minimálne dvomi zamestnaniami je dnes vyšší než počet nezamestnaných. Konkrétne ide o 136.000 takýchto pracujúcich," povedal riaditeľ odboru štatistiky trhu práce Dalibor Holý. Medziročne sa počet pracujúcich zvýšil o 6400 zhruba na 5,31 milióna ľudí. Podľa ČSÚ však klesá počet pracujúcich vo veku do 40 rokov, naopak, počet pracujúcich nad 40 rokov rastie.